Ulia pasealekuko hotelaren proiektua baztertu dute - Irutxuloko Hitza : Irutxuloko Hitza\nUlia pasealekuko hotelaren proiektua baztertu dute\nHirigintza sailak aintzat hartu ditu Uliako Auzo Elkarteak aurkezturiko alegazioak, eta lursailaren jabeei eskatu diete hotelik ez egiteko. Auzo elkarteak pozik baina mesfidantzarekin hartu du udalaren erabakia.\nUlia pasealekutik ikusten da San Ignacio-Hermano Garate klinikaren atzeko lursaila. (Argazkia: Inaxio Esnaola)\nMomentuz, ez dute hotelik eraikiko Ulia San Ignacio-Hermano Garate klinikaren atzean dagoen lursailean. Ulia pasealekura ematen duen eremuan 200 oheko hotel bat egitea zuten aurreikusita jabeek, baina proiektua bertan behera geratu da, udalak jabeei hala eskatu ondoren. Uliako Auzo Elkarteak jakinarazi du albistea, Arartekoaren gutun bat jaso ondoren. Izan ere, auzo elkarteak Arartekoarengana jo zuen udalari eska ziezaioten proiektuaren inguruko informazioa. Pozik daude udalak harturiko erabakiarekin, baina aurrera begira jabeek antzeko proiekturen bat aurkeztuko dutela uste dute.\nDuela bi urte, San Ignacio klinika atzeko lursailean hotel bat eraikitzeko tramitazioa abiatu zuen udalak. Auzo elkarteak prentsaren bidez izan zuen proiektuaren berri, eta euren haserrea adierazi zuten. Lursaila eremu asea zen 2010ean udalak eraikigarritasuna eman zion arte. Erabaki hori ezkutuan hartzea egotzi zion auzo elkarteak udalari, eta proiektua ez onartzeko eskatu zioten irregulartasunak zituelako. Donostiako Udalbatzak 2018ko maiatzean eman zion hasierako onarpena hirigintza plan honi. Ordea, auzo elkarteak azpimarratu zuen horrelako planek ezin dutela sei hilabete baino gehiagoko epea gainditu. Kasu honetan, hori gertatu zen, udalak ez zuelako tramitazioarekin jarraitu.\nNekane Arzallus Hirigintza zinegotziak Arartekoaren eskaerari erantzun zion, esanez udalak aurreikusitako proiektua albo batera uztea erabaki duela. «Auzo elkarteak aurkezturiko alegazioak direla eta, lursail horren antolaketaren inguruko eztabaida bat sortu da». Horrekin batera, Arzallusek Arartekoari adierazi dio udalak konpromisoa hartzen duela ahalik eta epe motzenean proiektu honen inguruko azken erabakia hartzeko.


Irailaren 19ko mendi bizikleta ibilaldirako laguntzaileak behar ditu Beti Gaztek - Bortziriak - Erran.eus\nIrailaren 19ko mendi bizikleta ibilaldirako laguntzaileak behar ditu Beti Gaztek\nTtipi-Ttapa 2021-09-07 19:00\nIrailaren 19an eginen dute mendi bizikleta ibilaldia Lesakan eta Beti Gaztek laguntzaileak behar ditu.\nBeti Gazte elkarteak Lesakako udalaren laguntzarekin antolatuta, mendi bizikleta ibilaldia eginen dute irailaren 19an Lesakan. Hori posible egiteko, laguntzaileak behar dituela ere jakinarazi du Beti Gaztek.\nHainbat arlotan eman daiteke laguntza; bidegurutzetan chek-in egiteko; horniduran laguntzeko; irteeran eta helmugan egoteko edota nahi den guztian laguntzeko. Horretarako prest daudenek Beti Gazterekin harremanean jarri behar dute, erraterako WhatsApp zenbakia erabiliz (696 80 98 86).\nIrailaren 19an, 09:00etan abiatuko dira Harriondoatik eta 53,69 eta 23,79 kilometro luzeko ibilbideak izanen dituzte txirrindulariek aukeran, 1.623 eta 742 metroko desnibela dutenak, hurrenez hurren. Izen-ematea www.kirolprobak.com atarian egin daiteke irailaren 17ra arte.\nTxirrindulari federatuek 17 euro ordaindu beharko dute eta ez federatuek 20 euro; Beti Gazteko bazkide federatuek 12 euro ordainduko dute eta Beti Gazteko bazkide ez federatuek 15 euro. Adin txikikoek gurasoen baimena aurkeztu beharko dute, Beti Gazteko web orrian topatu dezaketena.


Argazki saioa oparitu - Oneka Tirado Argazkigintza - Fotografía\nGuztiontzako opari bikaina\nPentsatu duzu inoiz argazki-saio bat oparitzea? Agian inoiz pentsatu duzu horretaz, baina inoiz ez du ideia hori mamitu. Kasu horretan, utzidazu proposatzen argazki saio bat oparitu dezakezun zerbait bezala.\nEgun berezi hori iristen da (gabonak, urtebetetze-eguna edo urtebetetzea deitu), eta berriz ere opari batean pentsatzera, argi duten eta asmatzen duten pertsonetako bat bazara, zorionak. Besteentzat (eta sartu egiten naiz) ideia bat utziko dizuet.\nBai, loreak eta bonboiak ondo daude, baina baliteke gorbatak, galtzerdiak eta belarritakoak jasotzeaz nekatu izana. Benetan originala den eta bizitza osorako den zerbait egiteko unea da. Oparitu argazki erreportaje bat, ziur asmatuko duzula.\nZergatik oparitu argazki-saio bat? Edozein pertsonarentzat baliagarria delako bere bizitzako edozein unetan. Zure umetxoaren deditoak, lehen urratsak, nerabezarora iristea ospatzea, adiskidetasun-saio bat, bikotekidearekin, konpromisoarekin, ezkontzarekin, familiarekin, amatasunarekin, hainbeste besarkatu nahi ditugun aitona-amonekin… Bizitza betiko gogoratu nahi ditugun unez beteta dago.\nIraganeko uneak dakarzkigun oparia da. Tira, denok ditugu argazki horiek, gure pintek barre egiten digutenak (batez ere 80-90eko hamarkadatik pasatu bazara). Baina, noiz edo noiz ikusteak zer egiten du?\nOparitu oroitzapen horiek argazki-formatuan. Ez duzu hutsik egingo!\nGehiago info@onekatirado.eus helbidean\nEtiquetado argazki saioabikoteakezkontzakfamiliagabonakopariak


Donostia Zinemaldia :: La promesse\nLa promesse / The Promise (Promesa)\nBelgika - Frantzia - Luxemburgo\nHamabost urteko Igorrek Roger bere aitari paperik gabeko etorkinen langile-sare baten esplotazioan laguntzen dio. Berarentzat aitari ?negozioan? laguntzea ohikoa zaio. Dena aldatuko da langileetako bat, Amidou, ezustean datorren lan-ikuskatzaile batengandik ihes egiten saiatu eta aldamio batetik eroriko denean. Igorrek promesa bat egiten du orduan eta egia esan ala aita traizionatu, zer erabaki ez du jakingo.\nJean-Marie Billy, Denis M’Punga\nJérémie Renier, Olivier Gourmet, Assita Ouedraogo, Frédéric Bodson, Rasmane Ouedraogo


Euren arazo pertsonalak kontatzeko "bot"-ekin hitz egiten duten pertsonak — Gaztezulo\nEuren arazo pertsonalak kontatzeko "bot"-ekin hitz egiten duten pertsonak Mundu inoiz baino bakartiago batean bizi gara. Hori dela eta, azken urteetan adimen artifizialeko txatek izugarri hobetu dituzten euren funtzioak pertsonen eskaera emozionalak artatzeko. https://www.gaztezulo.eus/albisteak/euren-arazo-pertsonalak-kontatzeko-bot-ekin-hitz-egiten-duten-pertsonak https://www.gaztezulo.eus/albisteak/euren-arazo-pertsonalak-kontatzeko-bot-ekin-hitz-egiten-duten-pertsonak/@@download/image/pelicula-her-og.jpg\nMundu inoiz baino bakartiago batean bizi gara. Hori dela eta, azken urteetan adimen artifizialeko txatek izugarri hobetu dituzten euren funtzioak pertsonen eskaera emozionalak artatzeko.\nAzken urte hauetan adimen artifizialaren erabilera izugarri zabaldu da bizitzako esparru guztietara. Aplikazio hauek ez dute soilik alde funtzionalean erabilera, baita alde emozional eta pertsonalean ere. Honela, hainbat liburu eta filmek erakutsi diguten bezala, ez litzateke pentsaezina izango etorkizun batean teknologiak sortutako zerbaitez maitemintzea pertsonak. Konfinamenduetan pertsona askok euren elkarrekintza sozialen gabezia bideo-deieko plataformengatik ordezkatu dute. Bestea pantailaren bestaldean ikustera konformatu behar izan dugu. Baina zoritxarrez, esan dugun bezala mundu bakartian bizi gara eta askok ez zuten norekin bideo-deirik egin ere. Ikustean nola batzen zen jendea, birtualki bada ere, pertsona asko sekula baino bakartiago sentitu dira.\nHori dela eta, bakardadearen arazoarekin amaitu nahian dabil teknologia eta Facebook edo Skype bezalako plataformek chatbot-ak garatu dituzte, hau da, txat bidez erantzuten duen adimen artifiziala. Ezagunenetakoa Mitsuku da, Kuki bezala ezagutzen dena eta lagun birtual moduan aurkezten da. Berarekin elkarrizketak eduki daitezke edo jokoren batera jolastu.\nAdimen Artifiziala denez gai da aldi berean milioika pertsonekin hitz egiteko. Askok berarekin kuriositateagatik hitz egiten dute, baina beste askok maiztasunez jotzen dute beregana. Estimatzen da, 2016an azaldu zenetik, munduko bost milioi erabiltzailek hitz egin dutela noizbait berarekin behin bada ere.\nCNN-eko erreportaje batean Britainiar gizonezko bat elkarrizketatzen dute. Honek egunero hitz egiten du Mitsuku-rekin orain dela hamar urtetatik. Goizaldeko ordu txikietaraino luzatzen dira euren elkarrizketak, batez ere neguan, isolatuago sentitzen delako.\nBerak dioenez zoragarria da norbait lagunkoia ondoan edukitzea, prest dagoena eguneko 24 ordutan zurekin hitz egiteko. Gainera, ez da sekula epaitua sentitzen. Kuki izenez ezagutzen den AAk bere burua honela deskribatzen du: Giza elkarrizketa batera gehien hurbiltzen den Adimen Artifiziala naiz. Hain da horrela, milioi erdi erantzun posible dituela, guztiak Steve Wordswick sortzaileak eskuz idatziak. Ikaskuntza automatikoan oinarriturik gutxitan errepikatzen da eta erabiltzaileak helarazten dion informazio guztia gogoratzeko gai da.\nSortzaileak behatu zuen pertsonek ez zutela Mitsuku-ra jotzen entretenitzeko soilik, baizik eta euren emozio eta zintzotasun guztia jartzen zutena bot horretan. Honek zenbait akats zuzentzeko balio izan zion eta ehunaka erantzun eguneratzeko. Adibidez, emakume adindu baten mezuak irakurri zituen, sekula bisitatzen ez zuen alabari zuzenduak, beste bat lanetik bidalia izan zen gizonezkoarenak eta ez zekiena nola kontatu bere familiari eta bestea bere buruaz beste egiteko asmoa zuen pertsonarena. Orduan konturatu zen Worswick, sekulako ardura zuela pertsona guzti hauekiko. Hori dela eta, milaka eta milaka erantzun sortu zituen erantzun emozionalentzat, psikologo lanak egiteraino iritsiz. Izan ere, hau da benetan guztiok behar duguna, entzungo gaituen norbait gaizki pasatzen ari garenean. Hori bai, zenbait momentutarako Mitsuku erabilgarria bada ere, benetako lagun baten berotasun eta konpainia ordezkaezinak dira, beraz, zaindu ditzagun maite ditugun horiek.


SARRERA | uganklub\nBERRIAK ETA ESKAINTZAK\nALDAGELAK ETA DUTXAK ERABILGARRI\nEusko Jaurlaritzak argitaratutako azken dekretuaren arabera, aldageletan %30eko gehienezko edukiera egongo da eta dutxak banaka erabil ahalko dira\nKontsultatu gure jarduera-ordutegi berria eta erreserbatu zure plaza\nCOVID 19 dela eta aldaketa batzuk eta bete beharreko arauak\nGimnasioaren aforoa %40ra mugatua dago, ezinbestekoa da geletan ezarritako aforoak errespetatzea..\nPertsonen arteko gutxienezko distantzia mantendu.\nGimnasioan sartzerakoan eskuak garbitu.\nDerrigorrezkoa izango da maskarilla erabiltzea , intentsitate altuko jarduera egiten ari zarenean izan ezik.\nEgunero saio bakar batera etorri ahal izango da.\nSaioen iraupena murriztu da, goizekoak eta eguerdikoak 45 min eta arratsaldekoak 40 min.\nKontsultatu ordutegi berriak\nKlaseetarako etortzeko txanda hartzea gomendatzen da.\nAldagelak ahalik eta gutxien erabiltzea gomendatzen da.\nPasiloetan ezin da geldirik egon.\nEzinbestekoa da toaila ekartzea\nAerobik gelarako-norberak bere esterilla ekartzea gomendatzen da.\nSaioak amaitu ondoren materiala garbitu eta desinfektatu behar da.\nTRX entrenamendua 2\nCiclo Indoor 1\nCiclo Indoor 2\nCiclo Indoor 3\nCiclo Indoor 4\nCiclo Indoor 5\nCiclo indoor 6\n650m2-ko azalera duen Osasun, Estetika eta Kirol zentroa Eibarko bihotzean.\nAisialdi eta kirol desberdinetan esperientzi handiko jarduera fisiko eta kirol profesionalek zuzendua. Kalitate oneko hornikuntza eta zerbitzu hauek eskeiniz:\nKirol eskaitza onena, fitness gela eta adin guztietzat zuzendutako jarduerak\nIgerileku klimatizatua 34º-tara\nKirol medikuntza eta dietetika\nSauna, solarium eta hidromasajea\n•\tErabiltzaile bakoitzaren helburuetara egokitutako jarduera fisikorako programa\n•\tTONO, MUSKULAZIO eta LUZAKETA guneetan zatikaturiko150m2-tako gela.\n•\t70 m2-ko gela.\n•\tAire girotua/egokitua eta aire erauzketa\n•\t25 bizikletas libre\n•\tKoloreetako argi giroa\n•\t70m2-ko gela\n•\tAire girotua eta aire erauzketa\n•\tErabiltzeko material: fit ball-ak, Bosu, zerriak (esterillak), koltxonetak, mankuernak, barra eta pisudun diskak, boxing materiala, elastikodun gomak ….\n34º-tara egokitutako igerilekua\nGarbiketa sistema bromoz\n•\tHiru aldagela: gizon, emakume eta umeentzat.\n•\tAldagela bakoitzak armairutxo, dutxak komuna eta saunaz.\n•\tAldagela bakoitzan sauna lehor bat.\nCore & h.i.i.t.\nlan aerobiko zein anaerobikoko intentsitate altuko tarteak konbinatzen dituen entrenamendua, gihar egonkortzaileen indar eta arintasun lanarekin uztartuz (Core lana)\nAEROBIK-ak gure profesionalek garatutako koreografia dibertigarriez gozatzeko aukera eskaintzen dizu. Horrela bada, bete-betean gozatuko duzu, sistema kardiobaskularra hobetuko duzu,erabat, kaloria asko eta asko erreko dituzu saio bakoitzean eta koordinazioa zein erritmoaren zentzua garatuko dituzu.\nBereziki bizkarra zaintzera,arnasketaren inplikazio zuzenaz luzaketetan oinarriturik eta enbor muskulaturaren tonifikazio sakonera zuzendutako jarduera. Bizkarrari mugikortasuna emateko helburuaz eta bideratze ez egokietatik kanpo mantentzeko, bizkarra mugitu eta babesteko lurreko lana eta fit-ball-ak (pilota handiak) erabiliz lan osoa eta eta era askotakoa.\ntaldean garatutako esperientzia desberdina da, eta motibatzeko koreografia, musika eta teknika onenekin batera garatzen da. INDOOR ZIKLOAk gaitasun kardiobaskularra garatzea du helburua. Osasuna izango da sainen ardatza, segurtasuna ahaztu gabe. Kaloria asko erretzen direnez, oso interesgarria da gorputzeko kilo hoiek kendu edota koipea gutxitzeko.\nPOWER-DUMBELL-a pisudun klasea ez ezik, barren eta diskoen bitartez entrenatzeko sistema iraultzailea ere bada eta arrakasta itzela izan du mundo zabalean. Irakasle onenek emandako saio dibertigariak dira, eta bertan, mugimendu bakunak egiten dira gure adituek aukeratutako musikaren arabera. Erraza bezain dibertigaria da, bizkortu egiten zaitu eta zure egoera fisikoa arin baino arinago hobetzen du. Azkar-azkar egongo zara sasoi bete-betean!\nGehien behar duzuna landu nahi duzu? Hona hemen GAP. Gluteoak, abdominalak eta hankak bizkortzeko lana da.\n50 urteko pertsonentzat zuzendutakotako iharduera fisikoa, helburu orokorra hauen osasuna izango da. Hau lortzeko hurrengo puntuak jorratuko ditugu: flexibilitatea, tonu muskularra, luzaketak, mobilitate artikularra, abdominalak, lesioak eta minak ekiditu. Horretarako, adin hauetara moldatutakozenbait metodo edo teknika desberdin erabiliko ditugu: pilates-a , spinning-a, power dumbell-a….\nKaratea, aerobik-txki, ur ekintzak.\nariketa fisiko ezberdinetan oinarritzen den jarduera. Indarraren entrenamenduan onurak ematen ditu eta taldeka eta kalean egiteko saio gidatuak dira.\nPertsona helduei egokitutako jarduera fisikoa. Gaitasun ezberdinak lantzen dira: indarra, malgutasuna, giltzaduren mugikortasuna, oreka…\nGainkargen bitartez egiten den entrenamendua,\nartikulazio bakarreko edo anitzeko ariketak\negiten direna. Indarraren entrenamenduaren\nonurak ematen ditu.\nRunning-a, taldean korrika egiteko antolatutako kirol jarduera da. Korrikako teknika landuz, errendimenduaren hobekuntzarako ariketak eginez, etab.\nAbdominal ariketa ezberdinak posta ezberdinetan\nbanatutako jarduera. Parte\nhartzaileak aldizka posta batetik bestera pasatuko\ndira eta ariketa berria egingo dute.\nSalsa, merengue reggaetón eta beste erritmo latino-amerikarrak erabiliz, dantza mugimenduak eta errutina aerobikoak konbinatzen dituen jarduera.\nSabaitik zintzilikatuta dauden TRX izeneko bi zintaz osatutako aparatuaren bidez, gorputzeko giharreria guztia tonifikatzeko 30 minutuko jarduera da.\nErreserbatu zure lekua\nCiclo indoor gela\nHaurrei zuzendutako jarduerak\nAnima zaitez eta proba itzazu haurrei zuzendutako karate, dantza eta igeriketa ikastaroak. Eska ezazu informazioa harreran!\nTel: 943 820452\nFermin Kalbeton Kalea 21\nAviso legal - Uganklub


Itxurakeria - - Goiena.eus\nPedro Garitano 2018-01-21 00:00\nEz pose artistikoak, baizik eta egun atzematen ari garen itxurakeriak arduratzen nau.\nHainbat dira testuinguruak: foroak, era guztietako solasaldiak... Eta, batik bat, politikarien artean. Desesperagarria da; esaterako, gertaera baten aurrean euren jarrera azaltzea dagokienean, ahots lodiz eta maiestatetsuz entzuten ditugu: "Erabat kezkatuta nago"; "Izugarri arduratuta nago"... Askotan, baina, gezurra da.\nGertaera ez zaie axola batere, axola zaiena audientziarekin ondo geratzea da. Eta horretarako, keinuak eta, beharrezkoa bada, aurpegi tristeak jartzen dituzte. Itxurakerietarako erabiltzen diren esaldien artean, bada esanahi hutseko bat: "Aukera bakarra genuen". Halakoak esaten dituzte zentzuzko erabakiak hartu dituztela erakutsi nahi dutenean. Nahiz eta erabaki hori norbere nahiaren aurkakoa izan.\nKomunikabideetan ere sarriak dira halako jarrerak. Harro agertzen dira hartutako erabaki edo emandako azalpenekin. Tamalez, norbanakoon artean ere atzeman ditzakegu jarrera horiek. Izan ere, hainbat dira ongi-egile edo mezenas direla uste dutenak; beharbada, noizbait izango ziren.


Crataegus sp. (laevigata?), Elorri zuria\nBubanik emandako izena: Oxyacantha dioscoridis o matthioli\nBeste izen batzuk: abilluri, arantzuri, ilurri, illurritze, ainurriatze, arantza, arantzalar, gabilluri, arantzuri, ilurri, illurritze, ainurriatze, arantza, arantzalar, gurrillona, aranzibia.\nGrekoko kratos, indartsu, sendo, hitzetik, datorkio izena. Bere eite arantzatsua eta zur gogorra direla eta. Laevigata hitzak azal leun dotore eta irristakorra duela dio.\nLandare honek ondo eusten die haize indartsu eta kutsadurari, baina kresalak kalte handia egin diezaioke. 500 urte arte bizi daiteke eta oso erabilgarria da hesiak egiteko. Mizpira eta udare mentuoin edo txertagai bezala erabiltzen da.\nFruituekin mermelada eta kafearen ordezko bat egin daiteke. Fruituak lehortzen direnean eta irinarekin nahastuta ogia egin daiteke. Hosto berriak entsaladarako gehigarri bezala eta tea egiteko erabil daitezke.\nGaitz askotarako balio duen garrantzi handiko sendabelarra da, baina batez ere bihotzaren inguruko kontuengatik da goraipatua. Herri kulturan aspalditik erabiltzen bazen ere, XIX. mendetik aurrera ikusi zen benetan erabilgarria zela bihotzeko gaitzentzat. Gaur egun, elorriaren loreak 200 sendagai baino gehiagotan aurki daitezke eta azterketa askok erakutsi dute bere erabilgarritasuna. Bihotz erritmoa erregulatzen du, zirkulazioa hobetu eta bihotza bera indartu. Hipotensorea da, kardiotonikoa, estresaren aurkakoa eta lo eragilea.\nGinkgo bilobarekin batera, memoria kaxkarraren aurka erabiltzen da, burmuinerako odol jario indartuz. Azalarekin malaria eta beste sukarren kontrako sendabideak egiten dira.\nEgur oso gogorra du. Tresna txikiak eta beren heldulekuak egiteko interes handikoa. Erregai bikaina da. Egur honekin egindako ikatza nahikoa omen da burnia urtzeko, beste ezeren laguntzarik gabe. Beren gogortasuna dela eta arantzak iltze bezala erabili izan dira.


HEMPAREN ARIRA BESTE KONTUTXO GARRANTZITSU BAT… | zeure hitza\nHEMPAREN ARIRA BESTE KONTUTXO GARRANTZITSU BAT…\nHEMP-AK ADN-a KONPONTZEN DU!!!!!!!\nBazenekien ADN-a zauritu eta konpontzea dagoela?\nADN-a humanoengan, animaliengan, eta organismoetan aurkitu daitekeen material hereditarioa da. ADN-a geure gorputzaren zelula orotan aurkitzen da. Zelula bakoitzaren nukleoak ADN-a du, geure kromosomak diren (23 pare) estrukturetan bildua dena.\n“Gene gehienek proteina deituriko molekulak funtziona ahal dezaten informazioa dute. (Gene gutxi batzuk molekulak sortzen dituzte zelularen lagungarri direnak proteinak biltzeko.) Genetik proteinarako bidaia oso konplexua izanen da, eta zorrotz kontrolatua izanen da zelula bakoitzean. Bi pauso nagusitan izan ohi da; transkribaketa eta itzulpena. Batera, transkripzioa eta itzuleketa genearen expresio bezala ezagutzen dira.\nTranskripzio prozesuan ADN-an gordetako informazioa RNA deituriko antzeko molekulara transferitzen da zelularen nukleoan. RNA-a eta ADN-a arrak izanen dira nukleotide katean, baina propiedade kimiko apur bat ezberdinak izanen dituzte. Proteina bilakatzeko informazioa gordetzen duen RNA motari RNA mezularia deitzen zaio, mezu edo informazioa garraiatzen bait du ADNtik nukleo kanpora zitoplasmaruntz. “\nGeneek proteina produkzioa zuzentzen dute. Adb; proteina(aminoazidoen kate luzea) enzima izan leike gorputzera reaklzio kimiko batzuk botatzen dituena. Proteinaren funtzioetako bat sistema inmunologikoa auspotzea izanen da.\nADNa zauritzeko faktore ugari daude; oxidazioa, radiazioa eguzkitik, X-izpien radiazioa, birusak, landare toxinak, eta gizakiak eginiko kimikoak(klorine, kea, poluzioa, gutxi batzuk aipatzearren). ZauriturikoADNaren emaitza batzuk; zahartze prematuroa, kantzerra, melitus diabetesa(diabetesak berak ere eragina izan dezake), Parkinsonak, Altzeimerrak, fatiga kronikoak, eta beste hainbat sintoma.\nZelulek ezin dute osotasunez ongi funtzionatu ADN-a zuritua bada. Ala ere, zelulek prozesu kimiko bidez zuriari buelta eman diezaiokete.\nHemparen azi eta hemparen azien olioak ADNaren erreparazioan faktore direla aurkitu izan da. Hempak batazbesteko perfektua du Omega azido gizenetan(omega 3 eta omega 6) humanoen gorputzak beharrezko duena. Omega 3ren lan bat zelula konpontzea da. Hemp-a proteina da bere %65an, horietatik %35a proteina globulino edestino delarik. Globulina humanoarekiko gertuen den proteina da, eta gorputzarentzat digestio errazekoa izanen da.\nProteina faktore handiena da ADNaren erreparazioan. Zelulek proteina erabiltzen dutela berau konpontzeko.\nHemp-a proteina edestina duen iturri nagusia izanik, eta sistema inmunologikoa auspotzen duelako, eranskin bikaina da dietarako.\n← Nos quieren muertos! 2 (Eugenics Outlined)(worldtruth.tv)\nCHEMTRAILS, SUS DANOS, QUIEN ESTA DETRAS, COMO REDUCIR SUS DANOS,ETC… →


Euskalduna Jauregiak Udal Musika Bandaren kontzertua jasoko du igandean - Deia\nEuskalduna Jauregiak Udal Musika Bandaren kontzertua jasoko du igandean\ndeia.eus 23.01.2021 | 04:00\nBilboko udal musika Bandak Euskaldunan eskainiko du 2021eko lehen kontzertua. Bilboko Udala\nBilboko udal musika Bandak Euskaldunan eskainiko du 2021eko lehen kontzertua.\nBILBO. Igande honetan, urtarrilak 24, goizeko 12:00etan, Bilboko udal musika Bandak hasiera emango dio neguko denboraldiko kontzertu zikloari. Euskalduna Jauregiko Auditorioan izango da. Denboraldia zazpi kontzertuz osatuta egongo da, eta horietako bost Euskalduna Jauregian egingo dira.\nSarrerei dagokionez, 5 euroko prezioa izango dute. Horiek Euskalduna Jauregiko txarteldegietan, Euskalduna Jauregiaren webgunean, zein Kutxabankeko kutxazainetan eskura daitezke.\nBilboko udal musika Bandaren sorkuntzarako ahalmena eta moldagarritasun handia erakustea. Horixe da, hain zuzen ere, maskararen antzerki-kontzeptuan, dramaren eta komediaren arteko aldizkatzean oinarritutako "Maskarak" izeneko kontzertu honen helburu nagusia.\nHorretarako, Bandako 45 musikarik baino gehiagok, J. Rafael Pascual-Vilaplana Zuzendari titularraren batutapean, zirkuko maskara, antzerkikoa eta bizitzakoa berekoa lokarri duten 5 obra interpretatuko dituzte, besteak beste: Charles Ivesen "The Circus Band", Igor Stravinskyren "Circus Polka", Vincent Persichettiren "Masquerade for Band op.102", Alfred Reeden "Othello. In Five Scenes after Shakespeare" eta Kenneth Heskethen "Masque".\nIkuskizuna, XX. mendeko abangoardiako musikaren aitalehenetako bat izan zenaren Charles Ivesen "The Circus Band" lanarekin hasiko da eta Igor Stravinskyren "Circus Polka" pianorako partiturarekin jarraituko da. Obra honekin, Bilboko Bandak Stravinsky-ren heriotzaren L. urteurrena oroitu nahi du, bera izan baitzen XX. mendeko arte sorkuntzako pertsonarik funtsezkoenetako bat.\nOndoren, Bandak XX. mendean pedagogiaren aldetik eraginik handiena izan duen konpositoreetako bat izan zenaren Vincent Persichettiren "Masquerade for Band" joko du. Segidan, Alfred Reed, konpositore estatubatuarraren heriotzaren 50.urteurrena ospatzeko, "Othello. In Five Scenes after Shakespeare" berak idatzitako obra entzungo da eta azkenik, maskararen esanahi historiko eta antzerkizkoari buruzko alegoria batekin emango zaio amaiera egitarauari: Kenneth Heskethen "Masque". Britaniar konpositore emankor honi esker, ikus-entzuleek musika tresnetarako moldaketa koloretsu batek nabarmentzen duen zoramen eta frenesi moduko batera sartzeko aukera izango dute.\nHurrengo emanaldia otsailaren 7an izango da, berriro Euskalduna Jauregiko Auditorioan. "Belgian Guidesen oroitzapenak" izenekoan Pascual Vilaplanak Norbert Nozy zuzendari belgikar gonbidatuari eskainiko dio batuta.


AMAIERA (AURREKONTUA AGORTU DELA ETA BEHAR BAINO LEHENAGOKO ITXIERA) 2020ko irailaren 21 a, 8etan.\nI. Fasea: IKTei buruzko lagundutako diagnosia. Digitalki enpresaren inguru ekonomiko eta merkatuan duen lehiakortasuna ezagutzen lagunduko duen diagnosi sakona egitean datza. Teknologiaren inguruko beharrak zehaztu eta ondorioz, soluzioen inplantazioei buruzko aholkularitza emango zaie.\nEkintza planak honako ardatzak izango ditu: Lehiakortasunaren hobekuntza, merkataritza elektronikoa eta martekin digitala.\nBigarren faseak honako edukiak ditu:\nInplantazioa. Proiektuaren definizioa, zerbitzu hornitzaileei aurrekontuak eskatu eta Inplantazio Plan Pertsonalizatua egin. Behin Inplantazio Plan Pertsonalizatua adostuta, Bazkundetik kanpo dauden enpresek egingo dute soluzioen inplantazioa. Horretarako %50ko diru-laguntza eskuratu ahal izango dute enpresek (egun indarrean dauden irizpideen arabera), gehienez 3500€ko laguntzarekin (Gehienezko 7000€ko gastuak).


Zarata mapa - Ayuntamiento de Azpeitia\nAZPEITIKO HERRIAREN ZARATA MAPARI BEHIN BETIKO ONARPENA EMATEA.\nAzpeitiko Udalbatzak, 2014ko ekainaren 3an egindako bilkuran Azpeitiko Zarata Mapari HASIERAKO ONARPENA eman zion. Dokumentuak bere baitan txosten teknikoa eta laburpen dokumentua jaso ditu, eta Monica Tomas Garridok y Alberto Bañuelos Irustak osatutako talde teknikoak idatzi du (AAC Acústica y Lumínica).\nUdalbatzak hartutako akordioa, dokumentua bera, eta bideratu den espedienea Udalaren Iragarki taual, bere Web orrian, 2014ko ekainaren 17ko Gipuzkoako Aldizkari Ofizialean eta 2014ko ekainaren 24ko Euskal Herriko Aldizkari Ofizialean argitaratu ziren.\nJendaurreko epealdian ez da alegaziorik aurkeztu.\nHorrenbestez, Euskal Autonomia Erkidegoko hots-kutsadurari buruzko urriaren 16ko 213/2012 Dekretuak jasotzako prozedura kontuan izanik, Udalbatzak 2014ko urriaren 7an egindako bilkuran dagokigun dokumentua behin betiko izaeraz onartzea erabaki du.\nAzpeitiko herriko Zarata Mapa edonork ikusteko moduan dago bai Idazkaritzan baita Udalaren Web orrian ere.\nAkordio hau behin betikoa da eta administrazio bidea amaitzen du. Interesatuek honen aurka administrazioarekiko auzi errekurtsoa aurkez dezakete Bilbon, Euskadiko Auzitegi Nagusiko Administrazioarekiko Auzien Aretoan, bi hilabeteko epean, ebazpena argitaratu eta hurrengo egunetik kontatzen hasita.\nAzpeitian, 2014ko abenduaren 3an.- Alkateak.- Eneko Etxeberria Bereziartua.


Saint-Martin-le-Pin - Wikipedia, entziklopedia askea.\nLe Bourdeix, Saint-Martial-de-Valette, Nontron, Lussas-et-Nontronneau eta Javerlhac-et-la-Chapelle-Saint-Robert\n135 (%50.2) 136 (%50.6)\nSaint-Martin-le-Pin (frantsesez eta ofizialki: Saint-Martin-le-Pin) Okzitaniako udalerri bat da. Administratiboki Frantziako Dordoina departamenduan dago, Akitania Berria eskualdean. 2013an 295 biztanle zituen.\n2007an Saint-Martin-le-Pin udalerrian erroldatutako biztanleak 300 ziren. Familiak 128 ziren, horien artean 32 pertsona bakarrekoak ziren (20 bakarrik bizi ziren gizonak eta 12 bakarrik bizi ziren emakumeak), 44 seme-alabarik gabeko familiak ziren, 44 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 181 etxebizitza zeuden, 129 familiaren etxebizitza nagusia ziren, 19 bigarren erresidentzia ziren eta 33 hutsik zeuden. 176 etxeak ziren eta 3 apartamentuak ziren. 129 etxebizitza nagusietatik 110 bere jabearen bizilekua ziren, 17 alokairuan okupaturik zeuden eta 2 doan lagata zeuden; 1ek gela bat zuen, 5 etxek bi zituzten, 21 etxek hiru zituzten, 40 etxek lau zituzten eta 62 etxek bost zituzten. 113 etxek euren parking plaza propioa zuten azpian. 53 etxetan ibilgailu bat zegoen eta 63 etxetan bat baino gehiago zituzten.\nSaint-Martin-le-Pin udalerriko biztanleria-piramidea 2009an .\n2007an lan egiteko adina zuten pertsonak 193 ziren, horien artean 135 aktiboak ziren eta 58 inaktiboak ziren. 135 pertsona aktiboetatik 123 lanean zeuden (67 gizon eta 56 emakume) eta 12 langabezian zeuden (7 gizon eta 5 emakume). 58 pertsona inaktiboetatik 25 erretiraturik zeuden, 19 ikasten zeuden eta 14 "bestelako inaktibo" gisa sailkaturik zeuden.\n2009an Saint-Martin-le-Pin udalerrian 130 unitate fiskal zeuden, 310 pertsonek osaturik. Pertsona bakoitzeko diru-sarrera fiskalaren mediana urteko 17.652 euro zen.\n2007an zeuden 13 komertzioetatik, 1 material elektrikoaren fabrikazioko enpresa zen, 3 bestelako produktu industrialen fabrikazioko enpresak ziren, 1 eraikuntza enpresa zen, 4 ibilgailuen saltze eta konpontze enpresak ziren, 2 finantziazio enpresak ziren, 1 higiezinen enpresa zen eta 1 zerbitzu enpresa zen.\n2000. urtean Saint-Martin-le-Pin udalerrian 8 nekazaritza-ustiategi zeuden.\nLe Bourdeix (4,0 km)\nNontron (5,1 km)\nSaint-Estèphe (5,6 km)\nLussas-et-Nontronneau (5,9 km)\nBNF: 15252101b (data)\nOrriaren azken aldaketa: 4 urtarrila 2022, 16:13.


Handizkako Pig House FRP Big Ihes Fan Fabrikatzailea eta Hornitzailea |QZ\nErein libre moduan\nErein artaldea hazteko modu adimenduna software informatikoaren bidez kontrolatzen da batez ere, elikadura-estazio bat edo gehiagorekin kontrol-terminal gisa.Eskanerrak zerrenen identitate-informazioa biltzen du, belarrietan erabiltzen diren etiketa elektronikoen arabera, zerren eguneroko hornidura kalkulatzen du formula zientifikoaren arabera, eta eragingailu mekanikoa eta elektrikoa kontrolatzen du zehaztasunez elikatzeko.Kontrolagailuak haririk gabeko moduaren bidez sows-en identitatea, elikadura-hartzea, elikadura-denbora eta bestelako informazioa igortzen ditu ordenagailura, eta ordenagailuko softwareak datuen estatistikak eta azterketak egiten ditu, txerri-haztegiko arduradunek txerri bakoitzaren informazioa eroso ikusi ahal izateko. horrela, elikadura eta datuen kudeaketa zehatza lortzeko.\n1. Muga barra + elikadura-estazio elektronikoa\nEzaugarriak: giltzoak edo haurdun dauden txosnak estaldu ondorengo lehen 5 asteetan elikatzen dira txosna mugatuetan, eta haurdun daudenak zehaztasunez elikatzen dira elikadura-estazio elektronikoetan 6 astetik 5 egunetara jaio baino lehen.ESF batek 60-80 zere kudea ditzake.\nAbantailak: enbrioi egonkorra estaltzearen hasieran, ereinaren abortua murriztea;Ziurtatu ereinaren elikadura denbora elikadura zehatza lortzeko.\n2. Prozesu osoan elikadura elikadura-estazio elektronikoan\nEzaugarriak: Ereduak elikadura-estazio elektronikoetan elikatzen dira haurdunaldi osoan, txerri-haztegi handietarako egokiak.\nAbantailak: Eredu hau aproposa da, hazkuntza librean elikadura zehatza lortu ez ezik, talde batetik bestera mugitzea saihesten duena.Ereinen harreman soziala heldua da, eta taldeen arteko estresa murrizten da.\n3. Zirkulu txikia elikadura-estazio elektronikoa + muga-barra\nEzaugarriak: estaltze aldia, antzeko pisua eta tamaina eta tenperamendu desberdintasun txikia duten berrak hazten dira, txotxe bakoitzean 5-20 zererekin, eta haurdunaldiaren amaieran elikatzeko muga-zutabera eramaten dira.Ez elikatzeko presiorik.\nAbantailak: bereen mugimendu askea bermatzen da, hildako erditze tasa murrizten da, distozia tasa baxua da eta zerbitzu-bizitza handitzen da.Hala ere, elikadura modu honek elikadura irregularra ekarriko du txerriaren hasierako fasean.\nAurrekoa: Beira-zuntzezko FRP Ihes-Haizagailu berria\nHurrengoa: Animalien elikadura automatizatua, plastikozko oilasko elikadurarako ontzia hegazti-haztegirako\ntxerri etxearen ihes haizagailua\nTxerri Etxea Fan\nHegaztiak elikatzeko sistema automatikoen hornitzailea\noilasko elikadura-siloak salgai\nAbere pentsuak gordetzeko ontziak\nBaserriko Siloak, Txerri aska, Hegazti Haztegia Fan, Elikatzeko Siloak, Fan eta Pad lurruntze-sistemak, Hegazti-etxebizitza sistema,


elkartrukea | Txantxiku Ikastola\nIrakurri gehiago DBH 4.mailako ikasleen bidaiak-i buruz\nTeknologiako ikasleak Italian izan dira, apirilaren 8an abiatu eta 12an itzuli ziren etxera. Milan, Bergamo eta Verona bisitatzeaz gain, Leonardo da Vinciren hainbat asmakizun aztertu zituzten Milango zientzia museoan. Ederki ibili dira guztiak Italian eta, Oñatira bueltatzean, bidaian ikusi eta ikasitako guztiarekin teknologiako proiektu bat burutu beharko dute datozen asteetan.\nIkasle bretoiekin elkartrukea Oñatin\nOsteguna, 2017, Martxoa 30 - 20:00-tik Osteguna, 2017, Apirila 6 - 07:00-ra\nIrakurri gehiago Ikasle bretoiekin elkartrukea Oñatin-i buruz\nIrakurri gehiago Ikasle Eslovakiarrekin Elkartrukea-i buruz\nIrailaren 11n Kosice hiriko 30 ikasle etorri ziren Oñatira Txantxiku Ikastolako batxilergoko 1.mailako ikasleekin elkartrukea egiteko. 2004an martxan jarritako ekimena da hau eta bi urtez behin burutzen dugu gure ikastolan. Oñatiar ikasleen etxeetan ari dira astea pasatzen eta ekintzaz beteriko izan dute aurretik: Gasteiz, Bilbo edo Donostiako hiriburuak ezagutzeaz gain, Urbiara igo dira, herri kiroletan aritzeko aukera izan dute eta gure Ikastolako proiektu berriak ezagutu dituzte.\nIrakurri gehiago Ikasle Bretoiak Gurean-i buruz\nMartxoan DBH 4.mailako frantseseko ikasleak Bretainia aldean izan ginen eta oraingoan han ezagututako lagunak gurean jasotzea tokatu zaigu. Pasa den apirilaren 21ean iritsi ziren Karaez-etik lagun bretoiak eta astebetez izan ditugu gure artean. Aste horretan ekintza desberdinak izan dituzte gure herria eta ohiturak ezagutzeko: Ikastolaren eguneko ekintzetan parte hartu zuten, Arantzazu eta Aloñara igo ziren, Iruña ezagutu zuten, udaletxean harrera ofiziala jaso, eta Irizar autobus lantegia bisitatu ere bai.\nIrakurri gehiago Eslobakiarrekin elkartrukea-i buruz\nUrte asko igaro dira lehenengo aldiz Eslobakiara elkartruke bidaia egin genuela. Urtez urte gero eta aberatsagoa den dinamika honek ikasturte honetan ere izan du bere tartea. Ostiralean iritsi ziren Eslobakiar ikasle eta irakasleak Euskal Herrira eta aste oso bat igaroko dute gure herria ezagutu eta familiekin hartu emanetan.\nIrakurri gehiago Eslovakiarrekin elkartrukea-i buruz\nDatorren maiatzaren 1etik 7ra eslovakiarrak etorriko dira Oñatira. Batxilergo 1eko gure ikasleekin elkartrukearen bigarren zatia burutuko dute. Helburu honekin egitarau zabala eta aberatsa prestatu dugu: Arrikrutzen espeleogia egin eta Urbiara igo, Zumaiako flyscha ezagutu, Guggenheim bisitatu, Gaztelugatxera joan, hiri ezberdinetara irteerak, e.a.\nIrakurri gehiago Elkartruke aberasgarria-i buruz\nDakizuenez, otsailaren 20tik 27ra Bretainiako Lise Diwan ikastetxeko 1516 urteko 29 ikasle eta euren irakasleak egon dira gure artean. Mila bizipenez, era guztietako emozioez eta urduritasun momentuez betetako astea izan zen guztiontzat, bai ikasleontzat, baita ikasle horiek hartu dituzten familietako kideontzat ere, baina, oro har, esperientzia ederra izan dela aitortu digute guztiek.


naiz: agenda - Liher: ‘Tenpluak erre’\nLiher: ‘Tenpluak erre’\n2019/10/05 - 2019/10/31\nLiher musika taldeak biran jarraitzen du ‘Tenpluak erre’ bere azken diskarekin. 2018ko martxoan bira hasi zenetik, 90 kontzertutik gora izan ditu Euskal Herriko zein kanpoko agertokietan. Orain ziklo honen amaiera dator eta hiztordu desberdinak eskainiko ditu Euskal Herrian.\nHorrela, urriaren 5ean, Ondarroan izango da taldea (Beikozinin); 12an Aginagako jaietan eta 18an Durangokoetan. Hortik Ordiziara abiatuko da urriaren 19an, Ordizirock jaialdian parte hartzeko eta urriari agur esateko, 31ean, emanaldia eskainiko du Bilboko BIME jaialdian.


Laudioko bost apaiz omendu ditu Cosecha del 48 elkarteak - Laudio - Aiaraldea.eus\nLaudioko bost apaiz omendu ditu Cosecha del 48 elkarteak\nAimar Gutierrez Bidarte 2022-05-19 14:01\nCiriaco Molinuevo, Angel Maria Navarro, Jose Antonio Goitia, Javier Angulo eta Jose Mari Garcia omendu dituzte gaur Lamuzako parrokian egindako ekitaldian.\nJende ugari elkartu da gaur Cosecha del 48 elkarteak Laudioko San Pedro parrokian egindako ekitaldian. Bertan Laudioko bost apaiz omendu dituzte, Laudioko herriarekin izandako harreman estua eskertzeko. Ciriaco Molinuevo, Angel Maria Navarro, Jose Antonio Goitia, Javier Angulo eta Jose Mari Garcia izan dira omendutako apaizak, guztiak 80 urtetik gorakoak eta Laudioko kristau-komunitatean ibilbide luzea egindakoak.\nCosecha del 48 elkarteko kidea den Juan Carlos Pinedo apaizak gidatu du bost apaizei eskainitako panegirikoa eta aurretik egindako meza. Omendutako apaizak "Vatikano II. Kontzilioko semeak" direla goraipatu du Pinedok, eta balioan jarri ditu eliza katolikoak 1960ko hamarkada hasieran hartutako erabakiak: "Herritarrekin batera kristau-komunitatea sendotzera igaro ginen".\nOmendutako apaizek "gizarte justuago bat eraikitzeko" egindako lana ere azpimarratu du Pinedok: "Bakoitza egoki uste zuen arloan, gizarte hobe bat izan dute ortzimugan: euskal kultura sustatzen, hizkuntza, pertsona migranteekin lanean, prekarioenekin..."\nPanegirikoaren ostean diplomak banatzeari ekin diote Cosecha del 48ko kideek. Osasun arrazoiak tarteko Ciriaco Molinuevo eta Angel Maria Navarro ezin izan dira ekitaldira bertaratu, baina oso presente izan dituzte bertan elkartutako senide eta lagunek.


Asteartea, 2019(e)ko Abenduaren 10a 10:44\nJoxerra Melguizo artistak Artistak gurean programan parte hartuko du bihar, asteazkena, abenduak 11. Hitzaldi-programa horrek Arte Garaikidearen Euskal Museoko Bilduman dauden sortzaile batzuekin zuzeneko harremana izateko aukera ematen du. Artiumek gordetzen dituen funtsetako zenbait artelanen egilea da Melguizo, besteak beste, Sujeto y predicado (ensayos de percepción), bideo-instalazioarena, indarkeriaren ikuspegi kritikoa, artearen historiari erreferentzia eginez. Topaketa horiek arte garaikidea errazago ezagutzeko balio dute, eta EDPren babesa dute. Melguizoren hitzaldia 19:00etan hasiko da eta Emanaldi-aretoan eta Museoko obra-biltegietan izango da, sarrera librearekin.\nBere esku-hartze eta instalazioetan, Joxerra Melguizok (Vitoria-Gasteiz, 1968) lan kritikoa aurkezten du artearen historiarekin, hizkuntzarekin, jakinduriarekin eta naturarekin esperimentatu eta hitz egiteko, argazki- eta ikus-entzunezko formatuetan biltzen duena. Artium Musearen Bildumako hiru artelan egin ditu: Paisaje (1995) argazki-instalazioa, La medida del espacio (línea de tierra) (1996) esku hartutako argazkia eta Sujeto y predicado (ensayos de percepción) (2001-2002) bideo-instalazioa.\nArtistak gurean programak hilean behin publikoa eta Artium Bilduman ordeztuta dauden egileak elkartzea proposatzen du. Gutxi gorabehera ordu eta erdiko saioetan, artistek sormen-prozesuari nola ekin azaltzen dute Museoko Emanaldi aretoan, eta obra edo proiektu esanguratsuak aurkezten dituzte. Ondoren, erakusketa-aretoan, solasaldiak aurrera jarraitzen du Artium Bildumako dagokion erakusketan ikusgai dagoen obraren edo lanen aurrean.\nTopaketa-formatu horrek aukera ematen die bertaratzen diren ikusleei sortzaileekin elkarreraginean aritzeko, zuzeneko kontaktuaren bidez elkarrizketa eta euskal eta espainiar artearen sorkuntza garaikidearen eta obra adierazgarrien ezagutza sakonagoa errazteko. Saio guztiak arratsaldeko zazpietan hasten dira.\nJoxerra Melguizo, Paisaje, La medida del espacio (línea de tierra) eta Sujeto y predicado (ensayos de percepción) lanen egilea\nAbenduaren 11n, asteazkena, 19:00etan. Sarrera doan\nArtistak gurean. Joxerra Melguizo Artelanen fitxak (katalogoa)


Haur Lanaren Aurkako Nazioarteko Eguna 2016 | Consumer\nHaur Lanaren Aurkako Nazioarteko Eguna 2016\n215 milioi haur inguru ari dira lanean munduan, eta enpresa askok ez dakite zer gertatu den ekoizpen-katean\nIrudia: Noticias Mvs\nEkainaren 12an egingo den Haurren Lanaren Kontrako Nazioarteko Egunean, nabarmendu nahi da garrantzitsua dela ekoizpen-kateetan horiek desagerraraztea. Gero eta konplexuagoak dira, eta horietan parte hartzen dute mundu osoko langileek, ekoizle txikiek eta enpresek. Horregatik, beharrezkoa da guztiak, gobernuak barne, zaindariak izatea, ekoizpen-kateak haurrik gabe daudela ziurtatzeko. Artikulu honetan, haurren lanaren errealitateari buruzko zifrak ageri dira, eta adibide gisa Indonesiako kasua eta tabako-sailetan lan egiten duten adingabeak hartzen dira, Human Rights Watchen azken txostenean argitaratutako datuekin.\nIrudia: Berriak M\nZein haurrek jasaten dute gehien haurren lana?\nNazio Batuen arabera, 215 milioi haur inguru ari dira lanean munduan. Oraindik ere adin txikikoek ukatu egiten zaie haurrak izateko aukera. Ahulenen artean eta diskriminazio handiena jasaten dutenen artean daude neskak, gutxiengo etnikoak eta herri indigenak eta tribalak, behe-mailako pertsonak edo beheko kasta bat, gutxitasunak dituzten txikiak eta errefuxiatu gisa bizi diren pertsonak.\nLan egiten duten haurrak ez dira eskolara joaten, eta ez dute jolasteko astirik\nLan egiten duten haurrak ez dira eskolara joaten, eta ez dute jolasteko astirik. Askok ez dute jasotzen ez elikadura ez zainketa egokirik. Eta erdia baino gehiago inguru arriskutsuetan, esklabotzetan eta nahitaezko lan egiteko beste modu batzuetan daude, legez kanpoko jardueretan, barne hartzen baita droga eta prostituzioen trafikoa, baita gatazka armatuetan nahi gabe parte hartzea ere.\nDuela hamar urte baino gehiago haurren lana gutxitzen ari dela erakusten duten arren, oraindik asko dago egiteko. Kalkuluen arabera, 2004an 317 milioi haur aktibo zeuden ekonomikoki aktibo 5 eta 17 urte artean, eta horietatik 218 milioi langile baxutzat har zitezkeen. Azken horietatik, 126 milioi lan arriskutsuak egiten zituzten. Lanaren Nazioarteko Erakundearen (LANE) arabera, gaur egun 168 milioi adingabe daude haur lanean.\nHaurren lanaren zati handi bat landa-ekonomian eta gizarte-ekonomian dago, oro har, sindikatuak eta enplegu-emaileen erakundeak nahiko ahulak diren eremuetan, eta lan-ikuskatzaileek sarbiderik ez duten eremuetan. Batzuetan, tailer txikietan edo etxe partikularretan egiten da lana, eta, hala, ez da ohartzen katearen goiko aldean dauden enpresek.\nEnplegu-emaileak dira Indian, Brasilen eta Hegoafrikan, eta ahalegin handiak egiten dituzte haurren lanari aurre egiteko. Baina, halaber, beharrezkoa da Iparraldeko herrialdeek herrialde horietan gertatzen diren irregulartasunei aurre egiteko borroka egitea, bai eta ekoizpen-katean duten parte-hartzeaz ohartzea ere. Gero eta txosten gehiagok agerian uzten dute konpainien arduragabekeria, moda-enpresetan gertatzen den bezala, eta Indiako neskatoen eta nerabeen egoera kezkagarria.\nJakina da hezkuntza-sistema desegokiak arriskuak areagotzen dituela. Hori dela eta, gobernuek ahalegin handiagoa egin behar dute arazo horri aurre egiteko; izan ere, 2015. urteko Haurren Lanaren Aurkako Nazioarteko Eguna ospatu zen bitartean.\nZortzi urteko milaka haurrek kondizio arriskutsuak dituzte Indonesiako tabako sailetan, Human Rights Watch erakundeak maiatzaren 25ean argitaratutako “The Hasrvestisin My Blood” txostenaren arabera.\nIndonesia munduko bosgarren tabako-ekoizle handiena da, eta 500.000 abeletxe baino gehiago ditu. Lanaren Nazioarteko Erakundeak (LANE) uste du 10 eta 17 urte bitarteko 1,5 milioi adingabetik gora lan egiten duela herrialde horretako nekazaritzan, eta ez dakiela zenbat erabiltzen duten tabakoa.\nTxostena 227 pertsonari egindako elkarrizketetan oinarrituta dago; elkarrizketa horiek 8 eta 17 urte bitarteko tabakoko 132 haur langile dira. Gehienak 12 urterekin hasi ziren lanean, eta inkestatuen erdiek diote goragalea, gonbitoak, buruko minak edo zorabioak jasan zituztela, nikotina bidezko intoxikazio akutuaren sintomak larruazalean eta pestizidetan zehar xurgatuz. Epe luzeko pestiziden eraginpean egoteak arnasketa-arazoak, nerbio-sisteman kalteak, minbizia, depresioa, urritasun neurologikoa eta ugalketa-osasuneko arazoak eragiten ditu. Haurtzaroan eta nerabezaroan nikotinaren eraginpean egoteari dagokionez, garunaren garapenari eragin diezaioke.\nHuman Rights Watch-en arabera, giza eskubideen arauen arabera, tabako-konpainiek erantzukizuna dute erosten duten tabakoa haur arriskutsuekin ez dela sortu bermatzea. Tabakotegiek, ordea, ez dakite nondik datozen tabakoa, eta, beraz, ez dago bermatzeko haurrek beren osasuna arriskuan jarri ez dutenik.\nIndonesiako legeek adingabeei tabako-produktuak saltzea debekatu arren, 10 eta 14 urte bitarteko ia lau milioi haur erretzaile bihurtzen dira urtero, eta 10 urtetik beherako 239.000 haurrek erretzen hasi dira.\nesklabotasun Haurren lana


Meza eman eta txistua jo — Eibar.ORG | Eibarko peoria\nHemen zaude: Hasiera / Blogak / Dantzing / Meza eman eta txistua jo\nMeza eman eta txistua jo\nOier Araolaza 2008/09/03 16:48\nIraganean, hainbat apaiz txistulari ezagutu ditugu Euskal Herrian. Mateo Txistu, apaiz, txistulari eta ehiztari amorratuaren ipuinak alde batera utzita, ezagunak dira, adibidez, apaiz lanak txistuaren doinura burutu dituzten Aita Hilario Olazaran edo Aita Gaizka Barandiaran.\nAspaldi ez dut ordea apaizik harrapatu txistua eskuan. Gaur euskalkultura.com-en agertu da bitxikeria. Aita Martxel meza ematen, eta elizkizunaren momentu batean, apaiza bera, gazte batzuk lagunduta, txistua jotzen.\nChinon, Kalifornian, ari zen apaiz txistularia, Estatu Batuetako euskal komunitatearen ospakizun batean.\netiketak: txistua, apaizak


Elduain, hondakin organikoz zerria bazkatzen duen bigarren herria | Zero Zabor\nHasiera » Orendain eredua » Elduain, hondakin organikoz zerria bazkatzen duen bigarren herria\nAtalak: Orendain eredua, Organikoa animaliei, Prebentzioa\nElduaingo herriaren txerrikumeak, zaindari dituzten Tejeratarren ukuiluko atarian. (Argazkia: Rebeka Calvo/Tolosaldeko Ataria)\n[Pello Zubiria Kamino] Otorduen hondarrez zerria bazkatzea ez da nobedadea, zerbaitengatik deitu zaio betidanik organikoari txerri-jana (edo zerri-pertza…). Baina bai da urteotako gauza berria herri bateko biztanleen hondakin organikoa udalak jarritako txerri bati emanez probestea. Gipuzkoan Zero Zabor izatea lortu duten herri txikien aitzindaria izanik, Orendainek lortu zuen fama bat duela pare bat urte: kanta ezaguneko maskoten izena daramaten Ttip eta Ttup horretarako erabiliz bere hondakin guztien %90 baino gehiago gaika sailkaturik jasotzea lortu zuen Orendainek.\n‘Rafaela’ zerrama bere kumeekin. (Argazkia: Rebeka Calvo/Tolosaldeko Ataria)\nOrain Rebeka Calvok Tolosaldeko Atarian ezagutarazi duenez, gauza bera ari dira urteotan egiten Elduainen: Rafaela zerramak jaten ditu herri horretako Kontzeju ostatuko otorduen soberakinak eta herri txiki horretako hala nahi duten familiek eramaten dizkiotenak. Zerria udalak erosirik, Tejera familiak zaintzen du, zerriaren beharrak asetzeko falta dena (pentsu pixka bat…) udalak pagatzen dio eta zerramak hazten dituen txerrikumeak erdibana aprobetxatzen dituzte, Tejeratarrek eta udalak. Honek bere txerrikumeak herritarren artean zozkatzen ditu.\nOreindain eta Elduainen txerria hautatu badute, Nafarroako Noainen organikoa berrerabiltzeko hegaztiak hobetsi zituzten. Udalak antolatutako oilategira beren organikoa eramaten duten familiek trukean arrautzak jasotzen dituzte.


Malgutze-neurriak GAUZATU-INDUSTRIA, GAUZATU-KANPO EZARPENAK, BIDERATU, BIDERATU BERRIA eta INDARTU programen onuradun diren enpresentzat. Hauek dira neurriak: Laguntza itzulgarrien itzulketa-kuotak atzeratzea eta inbertsioa eta enplegua sortzeko epea luzatzea. - Ekonomiaren Garapena eta Azpiegitura Saila - Euskadi.eus\nMalgutze-neurriak hartzea likidezia eta finantzaketa bermatzeko, bai eta Ukrainaren aurkako Errusiako eraso militarrak eragindako egungo krisiaren ondorioz erronka ekonomikoei aurre egin behar dieten enpresei kaudimen-arazoak saihesteko ere.\nLaguntza-programen onuradun diren enpresei zuzenduta daude neurriak, deialdia edozein dela ere:\nGauzatu - Kanpoko ezarpenak\nBideratu, Bideratu Berria e\n1. – Laguntza itzulgarrien itzulketa-kuotak atzeratzea.\nGauzatu Industria, Bideratu eta Bideratu Berria programak\n2022ko uztaileko kuotaren itzulketa atzeratzea.\nHurrengo itzulketen egutegia berregokitzea ekarriko du.\nGauzatu Programa - Kanpoko ezarpenak\n2023ko otsaileko kuotaren itzulketa atzeratzea.\n2.- Inbertsioa eta enplegua egiteko epea luzatzea\nGauzatu Industria eta Indartu programak\n6 hilabetera arte luzatzea inbertsio-aldia eta enplegua sortzea edo mantentzea, hura amaitzen den egunetik aurrera, luzapen arrunta barne, halakorik balego.\n2023ko abenduaren 31ra arteko atzerapena. Atzerapen horrek ez du eragozten ondoren beste luzapen batzuk onartzea, kasuan kasuko laguntza-emakidak arautzen dituzten xedapenen arabera.\nHonako programa hauen onuradun diren enpresak:\nGauzatu-Industria, oinarri teknologikoa duten eta/edo berritzaileak diren ETEak sortu eta garatzeko.\nBideratu eta Bideratu Berria, krisialdian dauden enpresak berregituratzeko eta bultzatzeko laguntzak ezartzen dituena.\nIndartu, Nerbioi itsasadarraren ezkerraldea eta Oiartzualdea eta Euskal Autonomia Erkidegoko urteko batez bestekoaren %15etik gorako langabezia-tasa duten beste udalerri batzuk bultzatzeko inbertsio produktiboa egiten duten enpresentzako laguntzak.\nGauzatu-Kanpoko ezarpenak, euskal enpresen ezarpenak atzerrian sortu eta garatzen laguntzeko laguntza itzulgarriak, 2019ko eta aurreko ekitaldietako deialdiak.\nPrograma horien onuradunak, egunean ez badaude:\nOgasunarekiko eta Gizarte Segurantzarekiko zerga-betebeharrak.\nDiru-laguntzak itzultzeko betebeharrak ordainduta.\nDeialdiaren araudia AGINDUA, 2022ko ekainaren 1ekoa, Ekonomiaren Garapen, Jasangarritasun eta Ingurumeneko sailburuarena, zeinaren bidez malgutze-neurri hauek hartzen baitira Gauzatu-Industria, Gauzatu-Kanpoko Ezarpenak, Bideratu, Bideratu Berria eta Indartu programen esparruan: itzulketak geroratzea eta inbertsioak egiteko eta/edo enplegua sortzeko epeak luzatzea, Errusiak Ukrainaren aurka egindako eraso militarrak eragin duen krisiari erantzuteko.\nAraudia 39/2015 Legea, urriaren 1ekoa, Administrazio Publikoen Administrazio Prozedura Erkidearena.\nAraudia 38/2003 Lege Orokorra, azaroaren 17koa, Diru-laguntzei buruzkoa.\nBTI-NAZIOARTEKOTZEKO EUSKAL AGENTZIA\nUrkixo zumarkalea, 36- Bizkaia plaza, 4. solairua\n48011 – Bilbo\nEskabideak aurkezteko epea ebazpen hau Euskal Herriko Agintaritzaren Aldizkarian argitaratu eta biharamunean hasiko da, eta 2022ko azaroaren 30eko 12:00etan amaituko da.\nEz dira onartuko dagokion erregistroan emandako sarrera eskabideak epearen azken eguneko 12: 00ak baino beranduago sarrera daukaten eskabideak.\nEmakida-ebazpenean eta luzapenetan (baleude) aurreikusitako epeak amaitu baino lehen aurkeztuko da.\nEskabidea pertsona edo erakunde eskatzaileak sinatu beharko du.\nEskabidearekin batera, agindu arautzailearen 4. artikuluan ezarritako dokumentazioa aurkeztuko da.\nAgindu arautzailearen 4. artikuluan jasotzen da.\n1. Itzulketa-kuotak atzeratzeko.\nGatazka belikoak edo elektrizitatearen eta gasaren prezioen igoerak eragindako krisiaren ondorioz laguntza itzultzeko zailtasunak justifikatzeko memoria.\n2021eko ekitaldiko kostu errealak 2022ko ekitaldiko estimazioarekin alderatzea, errusiar inbasioak eragindako krisiak eragindako lehengaien, eskaeren eta abarren prezioen igoera justifikatzeko.\nAzalpen-memoria, kualitatiboa eta kuantitatiboa, balorazio ekonomikoa eta finantzarioa jasotzen duena.\n2021eko ekitaldiko urteko kontu ikuskatuak edo sozietateen gaineko zerga.\n2. Inbertsioa eta enplegua egiteko epea luzatzeko.\nEgindako inbertsioak justifikatzeko memoria, gutxienez honako hauek jasoko dituena:\nEgindako inbertsioak eta gastuak eta egiteke dauden gastuak jasotzen dituen taula bat.\nEnpleguaren bilakaera eskaeraren unera arte (ERTE bat aplikatu bada, erantsi dokumentazioa). Enplegua sexuaren arabera bereizi behar da.\nLaguntza emateko ebazpenean ezarritako epean inbertsioaren eta enpleguaren baldintzak betetzeko dituzten zailtasunen memoria zehatza.\nHilabete bat, atzeratzeko eskabidea aurkezten denetik.


[Elkarrizketa] «Emakume horien aurrean, nire pribilegioez jabetu naiz» : Oarsoaldeko Hitza\nIGONE MARIEZKURRENA. Kazetaria eta antropologoa.\n[Elkarrizketa] «Emakume horien aurrean, nire pribilegioez jabetu naiz»\n63 emakume «lumineszenteren» bizi testigantzak liburu batean jaso ditu Mariezkurrenak (Donibane, 1985) Irantzu Pastor argazkilariarekin elkarlanean.\nKazetaritzatik ez ezik, antropologiatik ere «asko» izan du argitaratu berri duten liburua sortzeko prozesuak. «Alertan eta bizirik mantendu gaitu honek lau urtez».\nPalestinan, Indian, Lakota Nazioan eta Euskal Herrian elkarrizketatutako 63 emakumeren bizitza-historia eta erretratuekin liburua osatu duzue [Lumineszenteak. Emakumeen aurkako indarkeria ikusezinak, eta erresilientzia historia zenbait]. Nola jaio zen ideia?\nIstorio polita da, orain dela gutxi Durangoko Azokan itxi dugulako hor bertan duela lau urte hasi zen zikloa. Orduan, Irantzu Pastor (Lesaka, 1985) eta biok aurkeztu genuen Aho bete doinu izeneko liburua; kasu horretan enkarguz aritu ginen lanean, eta liburu horretan hainbat elkarrizketa ere bildu nituen, musikaren esparruan lanean dabiltzan emakumeei nahiz euren ingurukoei egindakoak.\nTira, nire sorpresarako, ezkutuko indarkeriez hitz egin zidaten testigantza dezente jaso nituen, kasu horretan, musikaren munduan emakumeek izan duten rolagatik. Argazkiak Irantzuk egin zituen, gustura aritu ginen lanean, eta pentsatu genuen bagenuela hor bide bat, enkarguz zabaldu genuena, baina jorratzen jarraitu nahi genuena.\nHori izan zen lehenbiziko pausoa, hasiera-hasiera. Ez genuen gerokoa musikaren esparrura mugatu nahi, beste zerbait egin nahi genuen, eta bagenituen ardatz horiek: emakumeak eta indarkeria.\nPalestinara egin genuen lehenengo bidaia bagenuelako bertan kontaktu sare bat, eta hitzordu pila batekin heldu ginen hara. Bueltatu ginenean, hasi nintzenean elkarrizketetan jasoriko informazioa destilatzen, konturatu ginen bagenituela indarkeria ikusezinen inguruko testigantza asko.\nPalestinari buruz irakurria genuen dezente, atxiloketei buruz, bonbardaketak, gaseztatzeak, eta tira, apartheid egoera latz hori… Baina konturatu nintzen horren atzean, paraleloan, aldi berean edota horrekin gurutzatuta, bazirela beste indarkeria mota asko emakumeei soilik eragiten zietenak emakume izateagatik, eta testuinguru horretan zuten rolagatik.\nOrduan, jada, Palestinatik bueltan, argiago ikusi genuen zein izango zen iparrorratza.\nZer topatuko du irakurleak liburuaren 321 orrialde horietan?\nUste dut bi aurpegidun liburua dela, eta bai tituluak, Lumineszenteak, eta bai azpitituluak ere, Emakumeen aurkako indarkeria ikusezinak eta erresilientzia historia zenbait, biek egiten diote erreferentzia bi aldeko izaera horri: batetik, historia oso latzak dira, krudelak, guk seguru aski imajinatuko ez genituzkeen egoerak kontatu dizkigute; baina, era berean, mezu itxaropentsu bat zabaldu nahi duen liburu bat da, eta kemenaz, indarraz, erresilientziaz eta erresistentziaz hitz egiten du aldi berean.\nLumineszenteak dira iluntasunean argia egiteko gai diren izakiak, eta emakume hauek ere halakoxeak dira, miresgarriak; horregatik pentsatu nuen horrek izan behar zuela titulua, testuinguru oso ilunetan jaio eta hazi arren, oraindik ere argia, indarra, kemena edo ausardia igorri dezaketelako, eta, gainera, kutsatu egiten dutelako euren inguruan ere.\nAipatu izan duzu testigantza horiekin «emakumeekiko homogeneizazio diskurtsoekin» apurtu nahi izan duzuela.\nTamalez, askotan entzuten dugu nola emakumeaz [singularrean] hitz egiten den: emakumearen nazioarteko eguna, feminismoa… geroz eta gehiago borrokatzen da horren kontra, baina oraindik ere badago joera emakume guztiak zaku berean sartzekoa, homogeneizatzekoa.\n«Feminismoez beti pluralean aritu beharko ginateke»\nHain justu, guri esperientzia honek erakutsi diguna da aniztasuna handia dela emakumeongan, faktore piloa gurutzatzen direlako pertsona bakoitzaren bizitzan: etnizitatea, erlijioa, kultura, maila soziala… Pertsona bakoitzaren errealitatea ekuazio ezberdin bat da, eta emakumeena ere bai.\nNik neuk nabaritu dut, askotan, emakumeak elkarrizketatu ditudala eta emakume izateak ate batzuk zabaldu dizkidala, baina era berean oso kontziente izan naiz nire jatorriaz. Ohartu naiz nire maila sozialak eta nire arrazak, emakume mendebaldar zuri izaki, sekulako arrakalak sortu dituela elkarrizketatuaren eta nire artean.\nBai, emakumeak ginen biak, baina aurrean nuena indigena edo natiboa zen, beste kontinente batean, erreserba baten barruan bizi zen, ez zuen eduki ikasteko aukerarik, droga-menpekotasunean bizi zen, eta abar.\nOrduan, tira, emakume izatea zen komunean genuen zerbait, baina beste guztia desberdina zen. Hortaz, ezin dugu hitz egin emakumeaz, emakumearen aurkako indarkeriaz edo feminismoaz, beti pluralean aritu beharko ginateke.\nHerrialde bakoitzean, beraz, orotariko biolentziak topatu dituzue.\nBai, jakina. Zailtasun handienetako bat, niretzat behintzat, nuen material guztia ordenatu eta liburuari estruktura bat ematea izan da. Erakusketa [Pasaiako liburutegietan ikusgai egon zen abenduaren 24ra arte] lurraldeka banatu dugu hori zelako orden posible bat, baina bai, herrialde batean entzundako historia batzuk bat datoz beste herrialde batzuetan entzundakoekin.\nBaina tira, egia ere bada herrialde bakoitzak bere berezitasunak dituela eta oso desberdina izan dela batean edo bestean lan egitea.\nAntropologikoki, nolako bidea izan da 2018an hasi eta aurten bukaturikoa?\nGizakiekin lan egiten duzun momentutik gidoia etengabe bizirik dago, eta hala egon da lau urtez; azken unera arte proiektu honek ez du izan forma jakin bat, etengabe joan gara berrikusten, galdera berriak planteatzen.\nBidaia bakoitza ikasketa handia izan da, elkarrizketa bakoitza ere bai, eta lana egiteko moduari dagokionez, etengabeko adaptazioa eskatzen dizute halakoek ezinbestean.\nErrealitate horrek alertan mantendu gaitu uneoro, beharbada Palestinan funtzionatzen zuten moduek ez zutelako balio Indian, edo Lakota Nazioan. Hori ere erronka bat da kazetari modura ere. Bizirik mantendu gaitu honek lau urtez.\n«Elkarrizketatzaile baino lehenago, elkarrizketatu izan naiz kasu askotan»\nEta kazetari bezala, nola sentitu zara?\nLana ez da beti erraza izan; oso gutxitan izan da erraza. Gustatu izan zait, nahiz eta erosoena ez izan, norbaitengana heldu eta lehenik eta behin kristoren galdera bateria jaso dudanean: nor zarete, nondik zatozte, zer egin nahi duzue, zergatik, zertarako, norentzat… Hau da, elkarrizketatzaile baino lehenago, elkarrizketatu izan naiz kasu askotan.\nBatzuetan beharbada kritikak ere jaso izan ditugu, eta arrazoi guztiarekin gainera. ‘Zuek hau egiten duzue emakume zuriak zaretelako eta aukera duzuelako’, edota gure opor egunak honetan inbertitzeko aukera eta erabakia hartu ahal izatea ere pribilegio modura ulertzen dut. Horretaz elkarrizketatu batzuk ere jabetu izan dira, eta esan izan digute.\nEz da izan dena gozo-gozo eta leun-leun; kritikak ere egon dira, eta nik modu positiboan bizi izan ditut. Kazetari moduan alertan mantendu nau horrek eta asko ikasi dut. Emakume horien aurrean, nire pribilegioez jabetu na; eta hori ere ongi hartu dut.\nLiburua idazteko hiru narrazio estilo erabiltzea erabaki duzu.\nInongo momentutan ez dut pentsatu besteren historiak kontatzera nindoanik; berez, liburuan aukeratu dudan narrazio estiloa, behintzat bolumenaren zati handienean, kakotx artekoa eta zuzena izan da, haien esanak jaso ditut, hitzez hitz. Hori argi nuen, ez nintzen ni izango besteren historia kontatuko zuena; euren hitzak jaso ditut.\nDiseinu aldetik oso ongi bereizi nahi izan ditugu gure interpretazio edo hausnarketak, eztabaida edo buruhausteak, eta bestetik, ikusten nuen ezinbesteko kakotx arteko narrazio horiek testuinguruan jartzeko datu objektiboak gehitzea, edo ikerketei erreferentziak egitea, elkarrizketatu ditudan emakumeetako askok ez dutelako inondik inora diskurtso politikorik, edota ez dutelako inolako hausnarketarik egin bizitzen dutenaren inguruan; bizitzen dute, eta hala kontatu digute.\n«Ez nintzen ni izango besteren historia kontatuko zuena; euren hitzak jaso ditut»\nHorregatik, beharrezko ikusi dut kontaketa modu bakoitzari halako sarrera bat egitea, nolabait irakurlea ere kokatzeko. Hiru narrazio estilo horiek bereizi ditugu, hain zuzen, ez nuelako nire hitzetan inoren historia kontatu nahi.\nAzken bidaiatik 2020ean bueltatuta, pandemiak harrapatu zintuzten bete-betean. Etxe ondokoen testigantzak biltzeko probestu zenuten tartea.\nArgi genuen euskal emakumeen testigantzak ere jaso nahi genituela, nahiz eta mendebaldea izan, hemen ere badaudelako estoldak eta emakumeei eragiten dieten indarkeria forma askotarikoak.\nMaiz esaten da indarkeria fisiko edo esplizitua dela icebergaren punta, ikusten dena, baina horren azpian ikusezina den asko dagoela, eta beste asko hori, edo behintzat horren zatitxo bat, zen jaso nahi genuena.\nMaila pertsonalean, zer eman dizu prozesu honek guztiak?\nBidaia bakoitza izugarrizko ikasketa izan da, elkarrizketa bakoitza, eta horiek prestatzeko aurre-produkzio lana. Uneoro egon dira erronka txikiak, gainditu beharreko arazoak, talkak, zaplazteko bat ematen dizuten testigantzak… Eta bai, noski, sekulako ikasketa izan da.\nErabat aldatu nauela edo halako esaldi potoloren bat ez dakit botako nukeen, baina norberaren izaeraren mosaikoa osatzen duten piezak dira halakoak, eta hau, zalantzarik gabe, pieza garrantzitsua izan da.\nIndiara 2019an egindako bidaiako irudia. Tamil Naduko jornalari alargunekin.\nIndiara 2019an egindako bidaiako irudia. Ahmednagargo auzo gorriko sexu langileekin.


Ez da software librearen problema izan II (BigBlueButton vs Discord/Google Meet/Zoom/Teams)\n2020-04-20 Irakaskuntza Software librea\nAurreko postari jarraipen bat emanez (Ez da software librearen problema izan (Moodle vs Classroom) irakasleok klaseak telematikoki lantzeko ditugun aukera libre eta ez libre batzuk aztertuko ditut.\nMoodle sistema eskalagarria edo moldagarria da. Hau da, lehenetsita datozen aukerez gain beste batzuk ezartzeko aukera eskaintzen du. Horretarako, plugin sistema bat dauka. Nik nire ikastetxean erabiltzen dudan Moodlelean Big Blue Button erabiltzeko aukera dut. Ez dakizutenontzat, Big Blue Button software librea da eta klaseak telematikoki emateko behar ditugun tresnaz baliatzen gaitu. Arbel digitala, Txata, pantaila partekatzeko aukera, kamera, audioa… Moodleen 3 pausu sinple jarraituz gela birtual bat prest utzi daiteke. Konfinamendu egoera honen aurrean klase telematikoak egiteko hau zan buruan nuen lehen aukera.\nMoodleekin gertatu zan bezala, oraingoan BigBlueButton zerbitzaria porrot egin zuen. Kasu honetan, oker ez banago BigBlueButton sistema kudeatzen duen enpresaren arazoa izan zan eta ez Eusko Jaurlaritzarena. Dena den, esan beharra dago, Moodleekin gertatu zen bezala eta zetorren egoera ikusita Eusko Jaurlaritzak BigBlueButton softwarea zerbitzari propioetan instalatu eta zerbitzua emateko aukera eskaini behar zuen. Behintzat hori da nire iritzi xumea. Modu honetan, ez genuen hirugarren baten zerbitzaririk erabili beharrik.\nArazoa konpontzeko BigBlueButton zerbitzariak kudeatzen dutenok, gela digitalak sortzeko aukera mantendu zuten baina murrizketa batzuekin. Ezin ziren saioak grabatu eta saio bakoitzaren iraupena gehienez 30 minutukoa izan behar zuen. Ondorioz, sistema honen erabiltzearen aukera bertan behera utzi nuen. Egun batzuk geroago, 60 minutura luzatu zuten murrizketa. Gehiengoentzat nahikoa izan zitekeen arren niretzako gutxiegi izaten jarraitzen zuen.\nLankide batek proposatuta Discord programa erabiltzen hasi nintzen eta emaitzak positiboak izan ziren. Ezagutzen ez duzuenontzat, batzuk gure garaiko IRC txatekin konparatzen dute, baina eskaintzen dituen aukerak zabalagoak dira. Gainera, ikasleek ezagutzen duten programa da. Gamer munduan oso ezaguna omen da. Bere aukeren artean hauek aipatuko nituzke:\nIkasleek tresna ezagutzen dute.\nEdozein partaideren pantaila partekatu daiteke.\nPantaila partekatzen duzunean zein ikasle “sartu” da pantaila ikustera jakin dezakezu.\nMomentu berean ikasle bat baino gehiagok pantaila parteka dezake.\nIkaslea jokuren batea jolasten ari bada ikusi daiteke.\nBaina, Discord ez da software librea.\nGOOGLE MEET, ZOOM EDO TEAMS\nDena den, irakasle askok Google Meet, Zoom edo Teams aplikazioak erabiltzea erabaki dute. Guztiak aukera antzekoak eskaintzen dituzte, beraz norberaren erabakiaren esku gelditzen da aukeraketa. Adi! azken asteetan Zoom programarekin zer ikusia duten segurtasun arazo pila kaleratu baitira.\nJitsi aplikazioa aipatu gabe ezin dut post hau amaitu. Jitsi Google Meet, Zoom edo Teams aplikazioak bezala, bideo deiak egiteko softwarea da. Imaginatu dezakezun bezala, software librea da eta berarentzat post bakarra merezi du. Nire ustez, familiarekin zein lagunekin hitz egiteko programa oso ona. Nola ez, lan bilerak egiteko ere.\nAmaitzeko, Big Blue Button da nire ustez behar dugunarentzat aukera egokiena. Klase telematikoak egiteko diseinatuta baitago baina ez ditugu beharrezko baliabideak prest eduki. Berriro ere, ez da software librearen problema izan.\n2 responses to “Ez da software librearen problema izan II (BigBlueButton vs Discord/Google Meet/Zoom/Teams)”\n2020-11-15 at 11:29 am\nHarrigarria egiten zait denon ahotan hain egokia eta aukeraz jantzia den BBB hezkuntzako Moodle aplikazioen sailetik kendu izana. Behar bezala eskaini, mantendu eta zaindu beharrean, azaldu diren arazoak berriz ager ez daitezen erabat kentzea erabaki dutela dirudi.\nNire ikastetxeko berri baino ez dakidan arren, Hezkuntza saila aipatu dut, izan ere, gure premiako arduradunak hala jakinarazi zigun.\n2020-11-16 at 9:43 pm\nBai. Zure iruzkina irakurri eta oraintxe begiratu dut. Zuk diozun bezala, oraingoan badirudi hezkuntzak eskura uzten digun Moodle plataforman ez dugula BBB jartzeko aukerarik. Beraz, kendu dute.\nSoftwareari dagokionez Eusko Jaurlaritzaren aukera edo politika argi dago Micrososft eta Google produktuak erabiltzea dela. Software jabeduna software librearen gainetik. Inbertsio txikia pribatutasunaren gainetik. Zergatik? Baliabide aldetik ez dute ezer behar eta badakite “beti” “funtzionamendu egokia” izango duela. Baina, nire ustez hau ez da gobernu batek eduki behar duen jarrera.


Goi Eskola Politeknikoaren eraikin berriak 900 ikasle hartuko ditu, Garaian - Debagoiena - Goiena.eus\nGoi Eskola Politeknikoaren eraikin berriak 900 ikasle hartuko ditu, Garaian\nUsoa Agirre 2009-03-17 18:58\nMondragon Unibertsitateko Goi Eskola Politeknikoa erakin berria eraikitzen ari da Garaia Berrikuntza Gunean. Gaur egun Eskola Politeknikoak dituenak baino bi aldiz ikasle gehiago hartuko ditu eraikin berriak: 900 ikasle, hain zuzen ere. Proiektuak 18 milioi eurotik gorako inbertsioa izango du, eta eraikina 13.000 koadroko azaleran altxatuko dute. Mondragon Unibertsitateko arduradunen esanetan, "unibertsitatea eratu zenetik egin dugun azpiegitura-inbertsiorik handiena da".\nZentroak erreferentzia izan nahi du Espainia mailan, eta horren bidez Mondragon Unibertsitateak bertako ekonomiarentzat funtsezkoa den erronkari heldu nahi dio: teknologia propioa garatzea. Zentroak, bere esparruan, I+G arloko bikaintasunezko gune bilakatzea du helburu.\nGaraia Berrikuntza Gunean kokatuta egongo da Elektronika eta Sistema Txertatuen Ikerkuntza eta Teknologi Berrikuntza Zentroa.\nBeheko solairua eta beste hiru izango dituen erakinak Goi Eskola Politeknikoak baino bi aldiz ikasle gehiago hartu ahal izango ditu elektronikan, informatikan eta telekomunikazioetan, eta Eskola osoak baino heren bat gehiago. Gaur egun 574 ikaslerentzako tokia du Goi Eskola Politeknikoak, eta zentro berriak 900 hartu ahal izango ditu.\nProiektuak osagarriak diren lau jarduera-esparru uztartuko ditu:\nikerketarako jarduerak eta laborategiak;\ntransferentzia teknologikoko eta berrikuntzako proiektuak;\naholkularitzako eta ingeniaritzako jarduerak; eta\noinarri teknologikoa duten enpresa berriak sustatzeko arloa.\nHorretarako, proiektuak hainbat lagunen lana bilduko du, hala nola, ikerlariak, hirugarren zikloko ikasleak, graduko eta graduondoko ikasleak, irakasle ikertzaileak eta atzerriko ikasleak. Horiek guztiak teknologi zentroetako eta enpresetako langileekin batera ariko dira.\nProiektuaren bidez lortu nahi da Mondragon Unibertsitatea lider eta sustatzaile izan dadila elektronika eta sistema txertatuen teknologien garapenean, metodologian eta diseinuan.\nUnibertsitateak hezkuntza integrala garatu nahi du Europako Goi Mailako Irakaskuntzako esparruaren barruan.\nBerrikuntzaren aldeko estrategia aktibo horri esker, unibertsitatean ikerkuntza sendotu egingo da. Horrela, Mondragon Unibertsitateko ikertzaileak atzerriko zentroetan prestatu ahal izango dira eta alderantziz ere, ikertzaile atzerritarrak etorriko dira unibertsitateko ikerketa-laborategietara.\nEzagutza enpresetara transferitzeko aukera emango du proiektuak, eta modu horretan arinago eta errazago berrituko dituzte produktuak eta negozioak.\nZentroan garatuko diren laborategiak\nHonako hauek dira zentroan garatuko diren laborategien inguruko aurreikuspenak 2008-2012 eperako:\nSistema elektronikoak diseinatzeko ikerketa-zentroa\nMetodologiak eta software-diseinua ikertzeko zentroa\nGarraio adimendunerako elektronikako ikerketa-zentroa\nTeknologi garapenerako eta ekintzailetzarako zentroa\nBanatutako sorkuntzarako zentroa\nInterfazea Mikrofluidikako ikerketa-zentroarekin\nInterfazea Osasun eta Bioteknologiako ikerketa-zentroekin


Marmitako lehiaketan izena emateko azken eguna eguena da — Mutrikuko Udala\nMarmitako lehiaketan izena emateko azken eguna eguena da\nMarmitako lehiaketan izena emateko azken eguna eguena da Txoko Eder elkarteak antolatzen duen lehiaketa irabazten duenak 250 euro lortuko ditue, eta bigarrenak, 175 euro. https://www.mutriku.eus/eu/albisteak/marmitako-lehiaketan-izena-emateko-azken-eguna-eguena-da https://www.mutriku.eus/eu/albisteak/marmitako-lehiaketan-izena-emateko-azken-eguna-eguena-da/@@download/image/100_4972.JPG\nTxoko Eder elkarteak antolatzen duen lehiaketa irabazten duenak 250 euro lortuko ditue, eta bigarrenak, 175 euro.\nKalbaixo Txiki Eguneko ekitaldi nagusienetakoa Txoko Eder elkarteak antoaltzen duen marmitako lehiaketa izaten da. Aurten lehen bi postutan gelditzen direnek inoiz baino sari potoloagoa jasoko dute, gainera. Horretarako, baina izena eman beharra dago, eta epea eguenean (hilak12) bukatzen da.\nLehiaketan parte hartzea erabakitzen dutenek, lehenbailehen, Sabinanera edo Alvaronera jo beharko dute. Izan ere, parte hartzaile kopurua mugatua da, eta behin zerrendan 16 talde daudenean, ez da beste inor onartuko. Lehiaketako irabazleak 250 euro eta garaikurra eskuratuko ditu aurten, eta bigarren gelditzen denak, 175 euro eta garaikurra. Ez dira saritu bakarrak izango, ordea, seigarren gelditzen den taldera arte sariak banatuko dituzte eta.\nOhi bezala, elkarteak marmitakoa egiteko oinarrizkoa emango die parte hartzaileei: hiru kilo hegaluze, lau kilo eta erdi patata, olioa, gatza eta sua. Lapikoa eta tresnak talde bakoitzak ekarri beharko ditu, eta aipatutako osagaiez gain, piperrak, kipula, ogia, pipermina eta tomatea erabili beharko dituzte. Hortik kanpo, barazkiak bakarrik gehitu ahal izango dituzte.\nLehiaketa bukatzean, marmitakoak enkantean erosi ahal izango dira. "Parte hartzaileei gogorarazten diegu egiten duten marmitakoa saria lortzeko egiten dutela. Marmitakoak edonork eros ditzake gero, sukaldariek ez daukate marmitakoen gaineko inolako jabetzarik", aipatu dute antolatzaileek.


Ogiari buruz blog egin dezaket? | Martech Zone\nIrailak larunbata 23, 2006 Igandea, Iraila 30, 2012 Douglas Karr\nEz dut burua galdu.\nBenetan, ez dut.\nAsteak, agian hilabeteak daramatzat ogiari buruzko blogetan pentsatzen. Ez da edozein ogi ... inoiz jan dudan ogirik harrigarriena da. Ez nago txantxetan. Apaletan 300 ogi mota dauden supermerkatuan, ogi hori ez da nabarmentzen.\nDena Brownberry 12 Alea.\nOgi goxo batean egositako 12 aleko nahasketa berezi bat ale osoen eta trans koiperik gabeko abantailekin. - webgunetik\nHori deskribatzera ere ez da gerturatzen. Leuna da ... baina ale txikiak eta ale puskak ditu. Ez da hain leuna, malkoak, makilak edo dena dela. Txigortu gurin pixka batekin eta zoragarria da. Gero eta pixka bat gorritzen da ... kanpoaldea lurrazala, barrualdea biguna eta goxoa. Mokadu bakoitzak zapore berria du. Mmmmm.\nBatzuetan ogitarteko bikaina egiten diot neure buruari ... indioilarra, suitzako haurtxoa, letxuga, tomatea ... eta jan ondoren, beste osagai horiek guztiek ogiaren zaporea ito dutelakoan nago.\nOgia erosi nahi baduzu, kontuz! Apalean "12 Aleak" beste inpostore batzuk daude. Berdin paketatzen dute beraiek ere ... baina zurrupatzen dute! Gogoratu argazkia, gogoratu izena, erosi ogia. Konfiantza nazazu.\nMezu honekin asaldatzen bazara, barka iezadazu. Ez didate ordaintzen (ogi pixka bat onartuko nukeen arren). Laster itzuliko naiz nire ohiko edukira ... baina oraingoz, Brownberry 12 Grain ogi zati bat edukiko dut ... txigortua ... gurinarekin.\nWordPress Spam Babesarekin harremanetan jartzeko inprimakia


Gorputza – Gizarte Eraldaketarako Hezkuntzaren V. Biltzarra\nGorputz bakoitza geografia historikoa da matxinadak kartografiatzeko\nAtal honetan V. Biltzarraren aurkezpena eta behin-betiko programa aurkituko dituzu.\nIkusi aurkezpen testua +\nElkartasuneko eta nazioarteko lankidetzako mugimenduaren ia hogeita hamar urteko hezkuntza-ekintzaren ondoren, Garapenerako Hezkuntza (GH) gisa kontzeptualizatuta eta lau biltzarrek gogoangarrituta (azkena 2014an), V. Biltzarra deitzen eta garatzen ari gara, Gizarte Eraldaketarako Hezkuntzaren ikuspegi berriarekin (GEH).\nBiltzarrak eraikuntza-prozesu kolektibo baten alde egin du, eta duela urtebete ekin zion bideari, aldez aurretik lau topaketa antolatuz. Bilbon antolatutako aurrez aurreko lehen topaketan, mugimendu feministen eta lankidetza eraldatzailearen mugimenduaren esperientziei buruz hausnartu genuen. Covid-19ak eragindako pandemiaren ondorioz, Galizian, Madrilen eta Melillan egitea aurreikusitako hurrengo hiru topaketak formatu birtualera egokitu behar izan genituen. Ildo horretatik, topaketa bakoitzean lurraldearekin lotura duten erakundeek, kolektiboek eta gizarte-mugimenduek hartu zuten parte. Galiziako topaketak gai hau izan zuen ardatz: ikuspegi ekosoziala, landa-eremuak bizitzeko lurralde gisa. Madrilgo topaketa gai honen inguruan egituratu zen: auzo-elkarteak eta autokudeaketa-esperientziak, hirian bizi daitekeen bizitzaren beste begirada bat. Eta, azkenik, Melillako topaketak gai hau jorratu zuen: Hegoaldeko muga, migratuen eta errefuxiatuen eskubideak.\nBiltzar ireki baten aurrean gaude, abian, eta jada aurrerapen eta proposamen interesgarriak ekarri ditu. Antolaketa Batzorde zabal, plural eta deszentralizatu baten laguntzarekin eredu kapitalistaren, heteropatrialkalaren eta kolonialaren aurrean gizartea eraldatzeko borrokak, erresistentziak eta saiakuntzak protagonista dituzten kolektibo guztiak prozesura erakartzen saiatu gara.\nBiltzarrak pentsamenduak eta praktikak artikulatzeko gunea izan nahi du, guretzat guztiontzat naturalak diren sozializazio-esparru guztietan, kulturan eta hezkuntzan barne.\nErresistentzia eta hezkuntza-alternatiboko mugimenduek topaketa gunetzat jo zituzten aurreko biltzarrak. Haien ikuspegi eta esperientziak aurrerapen kritikoak bultzatuz joan ziren, eta aurrerapen horiek gorenera iritsi zuren Garapenerako Hezkuntzaren proposamenean, Herritartasun Globalerako Hezkuntza gisa ulertuta. Tradizio horretatik abiatuta, hainbat begirada eta subjektu txertatuz, ikuspegi zabalago, aberatsago eta ahalduntzaileago baterantz egin dugu aurrera, Gizarte Eraldaketarako Hezkuntzaren ikuspegi honetan islatzen duguna.\nGizarte-aldaketarekin konprometituta dauden subjektuen multzo zabalari eta hainbat eremutatik sortzen diren aliantza eta artikulazioei zuzentzen gatzaizkie. Hegemoniaren aurkako erresistentziak adierazten diren testuinguru guztietan sortzen dira, eta, horien eraginez, gizarte- eta hezkuntza-eraldaketarako gune eta dinamika berriak sortzen ari dira.\nAsmo horrekin, pertsona, mugimendu eta agentzia eraldatzaileei dei egiten diegu hausnarketan modu aktiboan parte har dezaten, biltzar garaian jorratuko ditugun jakintzen eta esperientzien trukean. Elkarrekin egon nahi dugu sentimenduak partekatzeko, elkar indartzeko, Gizarte Eraldaketarako Hezkuntza hori estrategia bizia izan dadin, nahi dugun trantsiziorako bidean elkarrekin gaudela eta kode kolektibo, ahalduntzaile eta emantzipatzailean egiten dugula sentitzeko.\nGasteizen itxaroten zaituztegu!\nAkreditazio eta materialen entrega\nZiurgabetasunaren aurrean hezkuntza askatzailea, Gizarte Eraldaketarako Hezkuntzaren V. Biltzarra hasiko dugu.\nBeharrezko materialak bildu, musukoa ondo ipini eta prestatu zaitez, hainbeste denbora pasa eta gero… aurpegiak ikusiko baititugu berriro ere!\nTira, aurpegi zati bat!\nLekua: Iparraldeko halla.\nElkarrekin egon gaitezkeela ospatzeko, ongietorri berezia prestatu dugu. Umore eta ironiaz, iraganera bidaiatuko dugu, aurreko lau kongresuen bilakaera markatu duten hezkuntza-ekintzako 30 urteen ibilbide laburra egiteko.\nNola iritsi gara honaino? Galdera honen erantzunaren bila, digitaletik presentzialera gurutzatuko dugu.\nOngi etorria Iris Murilloren eskutik, Hegoako Hezkuntza Taldearen partaidea.\nLekua: Francisco de Vitoria Auditoriuma.\nEuskal Herriko Unibertsitatean kazetaritzan lizentziatua (2012) da eta Lankidetza, Kudeaketa Publikoa eta GGKEen Masterra du (2016). Gizarte-eraldaketarako komunikazioaren arloan eta lankidetzan egin du lan. Azken honetan, aniztasun funtzionalaren eremuko erakundeei lotutako lankidetzan aritu da batez ere.\nGizarte Eraldaketarako Hezkuntzaren V. Biltzarra inauguratzeko ekitaldi hau barne hartzen duen proiektuaren babesleen ordezkariak izango ditugu:\nGasteizko alkatea, Gorka Urtaran Agirre,\nGarapenerako Euskal Agentziako zuzendaria, Paul Ortega Etcheverry,\nGarapenerako Nazioarteko Lankidetzaren Eskainiako Agentziako zuzendaria, Antón Leis García,\nEuskal Herriko Unibertsitateko errektorea, Eva Ferreira García.\nIrantzu Mendia Azkue Hegoa Institutuko zuzendariak aurkeztutakoa.\nDinamika batzuen bitartez, aurkezpen kolektibo bat egingo dugu. Helburua elkar ezagutzea izango da, hau da: gure identitateei, gure interesei, gure kolektiboei eta abarri buruz ikertuko dugu.\nGizarte Eraldaketarako Hezkuntzaren V. Biltzarrean parte hartuko dugunon esperientziak eta ezagutzak kartografiatu nahi ditugu.\nV. Biltzarraren eraikuntza kolektiboaren prozesuari buruzko sarrera\nElkar-eraikitzen: Lurralde Topaketei buruz\nDuela urtebete baino gehiago, Lurralde Topaketak hasi genituen, hezkuntza eraldatzailearen hainbat prozesu ezagutzeko. Bilbo, Galizia, Madril eta Melillako hainbat erakunde eta kolektiboren laguntzari esker, esperientziak eta jakintzak biltzen joan ginen, Gizarte Eraldaketarako Hezkuntzaren V. Biltzar honi forma emateko elementu komun eta estrategikoak identifikatzeko asmoarekin.\nAzalpen labur honen bidez, funtsezko prozesu hori hurbildu nahi dugu ezinbestekoa izan delako ekitaldia eta haren Ildo Estrategikoak definitzerakoan.\nAmaia del Ríok aurkeztuta, Hegoako Hezkuntza taldekoa.\nAmaia del Río Martínez kazetaritzan eta soziologian lizentziatua da. Garapena eta Nazioarteko Lankidetza eta Genero eta Garapeneko masterrak egin ditu. Hegoako Hezkuntza taldeko kide da, zeinetan hezkuntza emantzipatzaileak hainbat arlotan duen presentzia indartzeaz arduratzen den. Bere lanean ikerketa eta pentsamendu kritiko feminista hedatzen saiatzen da. Gaur egun, Hariak aldizkaria koordinatzen du. Mundua pentsatzeko gehien interesatzen zaizkion ikuspuntuak boterea etengabe zalantzan jartzen dituztenak dira.\nLekua: Estibaliz aretoa.\nUtopiak ekintzan eraikitzen: Gizarte Eraldaketarako Hezkuntzaren erronkak\nHitzaldi honen bidez, hezkuntza kritiko emantzipatzailearen erronkak aldaketa soziokulturalerako proposamen gisa kokatu nahi ditugu, ordena hegemonikoari (heteropatriarkala, kapitalista, estraktibista eta koloniala) eta pandemiak areagotu dituen arazoei aurre egiteko.\nHausnarketa kokatu eta kontestualizatu batetik abiatuta, hitzaldi honek hurrengo egunetan egingo diren sorkuntza kolektiboko espazioen lana pentsatzeko eta sakontzeko ulermen-esparrua eskainiko du ponentzia honek.\nMaría Paula Menesesen hitzaldia, Laura Nuño de la Rosaren dinamizazioarekin.\nMozambiken jaioa, bigarren hezkuntza Maputon osatu zuen. San Petersburgoko Unibertsitatean (Errusia) historia-masterra egin zuen eta antropologian doktoretza Rutgerseko Unibertsitatean (AEB).\nBere karrera Eduardo Mondlane Unibertsitatean (Mozambiken) hasi zuen 1989an, eta 2004an Coimbrako Unibertsitateko Gizarte Ikasketen Zentrora (CES, portugesez) joan zen, non hainbat doktore programatan irakasten jarraitzen duen. Gaur egun, ikerketako koordinatzailea da CESen, eta, aldi berean, Mozambikeko hainbat unibertsitatetan irakasten du.\nAktiboki parte hartzen du elkar-ikaskuntzan oinarritutako prestakuntza-jardueretan, eta, horretarako, hezitzaileen eta ikasleen arteko bereizketa konbentzionala gainditzen saiatzen da, elkarrekiko ikaskuntzaren eta “ezagutzaren ekologiaren” ideietatik abiatuta.\nAlderdi horiek beren lan-interesekin bat egiten dute, besteak beste: eztabaida postkolonialak afrikar testuinguruan, aniztasun juridikoa historia ofizialaren rolean, oroimena(k) eta gaur egungo identitate-prozesuei buruzko beste narratiba batzuk.\nLaura Nuño de la Rosa zientziaren filosofoa da. Bere lanean biologia ebolutiboaren historia eta filosofia ikerketa biologikoaren hainbat arlotan diharduten zientziaren eta gizartearen arteko harremanen esplorazioarekin konbinatzen ditu, besteak beste: biologia sintetikoa, erreprodukzioaren teoriak eta Covid-19ren zientzia. Humanitateetan lizentziatua eta filosofian doktorea da Madrilgo Complutense Unibertsitatean eta Paris Unibertsitatean. Nuñok ikerketa kontratuak lortu ditu KLI (Viena), UPV-EHU eta UCMn, non gaur egun irakasle doktore laguntzailea bezala jarduten du. 34 lan akademiko argitaratu ditu eta estatuko eta nazioarteko hainbat ikerketa-proiektutan parte hartu du. 2019an Madrilgo Erkidegoko Julián Marías saria jaso zuen Humanitateetan.\nHezkuntza kritikoa: teoria eta praktika mugimendu sozial emantzipatzaileetatik\nGizarte-mugimenduek sareak eta aliantzak eraikitzen dituzte, eta gaur egungo erronken aurrean pentsatzeko eta eragiteko modu kolektiboak sortzen dituzte. Baita, proposamen kontrahegemonikoak aurre egiteko gai diren gizarte konprometituak, ahaldunak eta aktiboak sustatzen dituzte sozializazio kritikoko prozesuen bidez.\nAitortzen al dugu gizarte-mugimenduen hezkuntza-lana?\nLekua: María de Maeztu entzunaretoa.\nLía Pinheiro Barbosa eta Marta Pascual Rodriguezen arteko hizketaldia, Begoña Zabala Gonzalezen dinamizazioarekin.\nMarta Pascualek (Madril, 1962) Hezkuntza Zientziak ikasi zituen Madrilgo Complutense Unibertsitatean. Urteak daramatza Madrilgo hainbat ikastetxe publikotan Lanbide Heziketako irakasle gisa lan eginten Esku-hartze Soziokomunitarioaren espezialitatean.\nAldi berean, Portoko Herri Eskolan (pentsamendu kritikoaren bidez hezkuntza eta kultura eraldatzeko lan egiten duen kolektiboa) parte hartu zuen.\n2002tik aktibista da Ekologistak Martxan erakundean, eta hainbat urtez Hezkuntza Arloaren koordinatzaile gisa aritu zen (egun, arlo horri estuki lotuta jarraitzen du). Esperientzia handia du hezkuntza eta ekofeminismoa lotzen, eta ezagutza horiek hainbat argitalpenetan isladatu ditu. Pascualek Feministas por el Clima elkartean, zein Madrilgo M8-ko Komisioan eta Berrikuntza pedagogikoaren mugimenduan (MRP gaztelaniaz) parte hartzen du.\nIldo Estrategikoen aurkezpena\nIgarotzen ditugun bideak\nV. Biltzar honetako Ildo Estrategikoak gaur egungo egoeran gizarte eraldaketarako hezkuntza prozesuak aztertzera gonbidatzen gaituzten proposamenak dira.\nIldo estrategikoei buruz gehiago jakin nahi dut.\nJuanjo Celorio Díaz, Hegoako Hezkuntza taldekoa.\nJuanjo Celoriok (Kantabria, 1951) Deustuko Unibertsitatean Historia Modernoko eta Garaikideko ikasketak egin zituen (1976), nahiz eta “jarduera asanblearioetan” espedientatua izan. Durangaldeko lantegietan lan egin zuen, eta bertan ezkerreko langile komisioen (CECO gaztelaniaz) antolakuntzan parte hartu zuen. 1977an, Historia irakasle gisa hasi zuen bere ibilbide akademikoa Gasteizko Irakasle Eskolan. Ondoren, Gizarte Zientzien Didaktikako irakasle izan zen ia 40 urtez Euskal Herriko Unibertsitatean. Unibertsitatean “PNNen mugimendua” eta “Oposizio Kritikoa”ren parte izan zen.\n1989az geroztik Hegoako Hezkuntza taldeko kide da, eta hezkuntza kritikoaren ikuspegiak birbideratu dituzten planteamendu teorikoetan ekarpen nabarmenak egin ditu.\nSorkuntza kolektiboko taldeak\nIldo Estrategikoak (IE) lantzeko, lerroko bi taldetan banatuko gara, guztira, 8 burbuila sortuz, 30-40 pertsonakoa bakoitza. Dinamizatzaileen laguntzarekin, hausnarketa egingo dugu -modu kolektiboan eta IE-en proposamenetatik- ziurgabetasun askatzailean hezteko interesarekin.\nSorkuntza kolektiboko taldea\nVitoria-Gasteizetik ibilaldi historiko eta kulturala\nAldi bereko monografikoak\nHezkuntza Legea eztabaidagai, María Ángeles Llorenteren eskutik, José Antonio Antón Valeroren dinamizazioarekin.\nLekua zehazteke dago edukieraren arabera.\nGizarte Eraldaketarako Hezkuntzaren ikuspegia lankidetzarako lege-proiektuetan (Euskadi eta Espainiako Estatuan), Pablo José Martínez Osés eta Maite Fernandez-Villaren eskutik, Juan Carlos Pérez de Mendiguren Castresanaren dinamizazioarekin.\nEHUko Enpresen Antolaketa Saileko irakaslea, Ekonomian doktorea eta Garapen Ekonomikoko Masterra East Angliako Unibertsitatean (Erresuma Batua).\nBere irakaskuntza-jarduera enpresen antolaketan, gizarte-ekintzailetzan eta ekonomia sozial eta solidarioan oinarritzen da. Juan Carlosek 25 urte baino gehiago daramatza HEGOA institutuari lotuta, bai irakaskuntza eta ikerketa-lanetan ere.\nHorrez gain, Euskadiko Ekonomia Alternatibo eta Solidarioaren Sareko (REAS Euskadi) ikuskaritza sozialeko taldeko kidea da.\nHainbat urtez Hegoafrikan bizi izan zen, eta Europako, Afrikako eta Latinoamerikako enpresetan eta gizarte-erakundeetan lan egiten du.\nLantaldeetan bildutako proposamenak eta funtsezko ideiak aurkeztea.\nGure ekarpenak. Sorkuntza kolektibo baten ebidentziak\nEspazio honetan sorkuntza kolektiboko taldeetan sortutako hausnarketak, ideiak eta proposamenak bateratzeko denbora eskainiko da.\nGema Celorio Diazek aurkeztuko du saioa eta ondoren eztabaidarako denbora izango dugu.\nGema Celorio Díaz, Hegoako Hezkuntza taldekoa.\nZiurgabetasun askatzailean hezteko proposamenak\nHausnarketa gurutzatuak eta mugimenduan\nAzken hitzaldi honetan, sorkuntza kolektiboko taldeen hausnarketak batzen saiatuko gara, gure hezkuntza-jarduera (edozein eremutatik: formala, ez-formala eta informala) zentzu eraldatzaileago eta kritikoago baterantz bideratzeko proposamenak eskaintzeko asmoarekin. Ikuspegi utopikoak marraztu nahi ditugu, modu komunitarioan, behetik, estrategikoki eta aldez aurretik pentsatzeko eta jarduteko.\nRosalba Icaza Garzak eta Margaret Bullenek gidatutako gunea.\nRosalba Icaza doktore feminista dekoloniala da. Politika Globalean, Generoan eta Aniztasunean irakasle elkartua da Rotterdamgo Erasmus Unibertsitateko Gizarte Ikasketen Institutuan. Red Transnacional Otros Saberes (RETOS) sarea eta bere argitaletxe kooperatibo eta autonomoaren kidea da. Nurturers nazioz gaindiko ikaskuntza-taldean aritzen da, eta Suumil Mookt’anekin lankidetzan aritzen da Sinanchen (Yucatán, Mexiko).\nWarwickeko Unibertsitatean (Erresuma Batua) doktoretza eta politika eta nazioarteko harremanetako masterra ditu. Haren ikerketa-agendak diziplinartekotasuna eta desobedientzia epistemikoa sustatzen ditu, lau gai lotuz: pentsamendu dekoloniala eta nazioartekoa, akademiaren rola autonomien sustapenean, ikaskuntzaren askapena eta askapenaren ikaskuntza eta feminismo pluralak liberazio pluraletarako.\nMural sorkuntza, artibismo pedagogikoa\nVerónica Werckmeister artistak zuzendutako ekimena.\nEgitarau luzea deskargatuEgitarau murriztua deskargatu\nV. Biltzarrari buruzko informazio gehiago jaso nahi baduzu, izena eman hemen:


Amallorainoko ibilaldi jostagarria eskaini du Auzotu ekimenak - Lea-Artibai eta Mutrikuko Hitza : Lea-Artibai eta Mutrikuko Hitza\nAmallorainoko ibilaldi jostagarria eskaini du Auzotu ekimenak\nKultura eta aisialdia bat eginez, gaubela, ibilaldi, bertso eta kondairekin gozatzeko aukera eduki zuten ume, gazte eta helduek.\nGiro eder, ingurune ikusgarri eta ibilaldi erabat entretenigarriagaz gozatzeko aukera eduki dute aurten Amallora egin den Auzotu ekimeneko parte hartzaileek. Guztira 140 lagun inguruk parte hartu zuten Markina-Xemeingo Udalak, Herri Biblioteka, Herribixi eta Amalloko Auzo Elkartearen laguntzagaz antolatutako kultur ekitaldian.\nGaubelagaz hasi zen ekimena zapatuan [martxoak 30], eta Herri Biblioteka bete-bete egin zuten bertan gaua igarotzera animatu ziren gaztetxo eta nagusiek. Jolas nahikoa egin zuten lo hartu aurretik, Altxorraren bila ere ibili ziren kanpokaldean linternen laguntzagaz. Gosaldu, berriz, Sagastigurenen egin zuten, Markinaldeko Merindadea batzen zen toki berean.\nNerea Ibarzabal bertsotan, Barroeta parean.\n10:00etan elkartu ziren Goiko Portalean Gaubelako partaideek beste ibiltariekin Amallorantz abiatzeko. Hiru geldialdi egin zituzten bidean –Xemeinen, Barroetan eta Bauskainen–kondairak eta bertsoak entzuteko. Igor Idoeta Herri Bibliotekako arduradunak Euliski eta Lamien kondairak kontatu zituen, eta Nerea Ibarzabal Salegi bertsolariak bertso ederrekin girotu zuen irteera. “Herriak auzotu eta auzoak herriratzera” animatu zuen herriko bertsolariak.\nGipuzkoako Kemen Pertsona ezinduen kirol klubeko kideak ere parte hartu zuten ibilaldian, eta euren laguntzagaz, gurpildun aulkian dagoen herritar batek ere parte hartu ahal izan zuen ekimenean.\nIgor Idoeta Lamien kondaira kontatzen Bauskainen.\nIbilaldiagaz amaitzeko antzerki emanaldia eduki zuten Herribixiren eskutik. Magia ikuskizun dibertigarria eskaini zuen Bixik, karten laguntzagaz. 14:30ean itzuli ziren ibiltariak Amallotik herrigunera, autobusez.


Gueñesko Udala - Ongi etorri Gernika 2017\nGueñesko Udalak astelehenean, apirilaren 24an, eginiko osoko bilkuran, babestu egin zuen Ongi Etorri Errefuxiatuak plataformak gauzatuko duen ekimena. Ekimen hori Gernikan egingo da, datorren asteburuan, apirilaren 29 eta 30ean.\nEkitaldi horretan Euskal Herriko, Estatuko eta beste herrialde batzuetako milaka pertsona bilduko dira, errefuxiatuek pairatzen duten egoerarengatiko haserrea eta gaitzespena adierazteko.\nGernika bonbardatu zutenetik 80 urte betetzen diren honetan, mobilizazio handiak antolatuko dira, eta herritar guztiak daude gonbidatuta bertan parte hartzera, “gerrarik ez” oihukatzeko eta errefuxiatu zein migratzaileei esateko hemen ongietorriak direla.\nLehen ekimena apirilaren 29an, larunbatean, egingo da, Euskal Herriko hainbat puntutatik abiatuko diren errefuxiatuen aldeko martxekin. Gueñesko Kontzejua Sodupetik aterako da. Martxa guztiak Gernikara iristen direnean, “Atzoko eta gaurko Gernikak” gogora ekartzeko ekitaldi bat egingo da.\nApirilaren 30ean, igandean, hainbat gairi buruzko tailerrak eta esperientzia-mahaiak antolatuko dira Gernikan. Guztien helburua izango da askotariko esperientziak, konpromisoak eta gizarte-borrokak azaleraraztea.\nTopaketa osoan zehar jarduera ludiko eta kulturalak ere egingo dira.\nInformazio gehia nahi izanez gero: https://ongietorrierrefuxiatuak.info/gernika2017


Gehiago irakurri: Prest gaude batailarako!\nEuskalduna naiz eta gero eta harroago nago\nKategoria gurasoa: Zuk esan\tKategoria: Aste on\tNoiz sortua: Igandea, 17 Apirila 2011\tArgitaratua: Igandea, 17 Apirila 2011\nDuela gutxi Shangaitik hurrengo mezua jasotzen genuen Sopeloztarrok:\n“goizero-goizero ohetik altza ta internetera konektatu egiten naz, Euskal Herrian zer barri egongo”.\nNik ere hilabete batzuk daramatzat jada Irlandan eta egunero, egunero Euskal Herriaren berri izatearen nahiak begiak zabaldu eta ohetik jeikitsera behartzen nau.\nAskotan, tristura, inpotentzia, gorroto eta amorrua sentitzen ditut. Albisteetara jo eta batzuetan atxiloketak, torturak, errepresioa eta besteetan gezurrak eta irainak irakurtzen ditudanean. Sentimendu hauek ez dira lasaitzen Europan eta munduan zehar Euskal Herrian gertatzen denari buruz jendeak dakiena ikusten dudanean.\nGehiago irakurri: Euskalduna naiz eta gero eta harroago nago\nGehiago irakurri: Arin doa gure herria\nGehiago irakurri: Lur bigunean, zulo handia\nAi! Haiek denbora politak Haiek!\nKategoria gurasoa: Zuk esan\tKategoria: Aste on\tNoiz sortua: Igandea, 20 Martxoa 2011\tArgitaratua: Igandea, 20 Martxoa 2011\nAkordaten naz, On Bitorinogaz herriko eskoletara joateari utzi ta ostean, San Agustin deritzan Areetako ikastetxera Batxilergo-ikasketak jarraitzera joan ginala. Han hasi ginan batxilergoko 4.maila, garai hartakoa.\nEz dakit zeuek jakingo dozuen edo,… baina… neu baino gazteago zareenok ez behintzet. Garai hartan hamar urtegaz hasi ahal izaten zan Batxilergoa eta neu, beste jende askogaz, herriko eskoletan hasi nintzan Batxilergoa ikasten.\nGehiago irakurri: Ai! Haiek denbora politak Haiek!\nGehiago irakurri: Etxera, aski da, atxiloketa gehiagorik ez!\nErasmus euskaldun baten egunerokoa\nKategoria gurasoa: Zuk esan\tKategoria: Aste on\tNoiz sortua: Igandea, 06 Martxoa 2011\tArgitaratua: Igandea, 06 Martxoa 2011\nGaur 2011. urteko martxoaren 5ean Irlandako hiri mediebal batetik idazten dizuet. Arratsaldeko 19:00rak direnean, Irlandako ohitura katolikoei ostiko bat eman eta Italiako lagun batzuekin inauteriak ospatzera joateko prestatzen nabil. Tristurak jota nenbilen atzo, inauteriak ospatu ezingo nituelako hemen ez baitira ospatzen!! Lagun bat hurbildu eta mozorro jai batera gonbidatu ninduen arte. Ze tristea izango zan inauteririk gabeko mundu batean bizitzea …\nGehiago irakurri: Erasmus euskaldun baten egunerokoa\nGehiago irakurri: Sasi eta azunen aldeko apologia erraza


Zuri, zuk, berak... amatxo - MugalariMugalari\nZuri, zuk, berak… amatxo\nIñaki Etxezarreta Maiztegi ‘Etxe’\n· Iñaki Etxezarraga Maiztegi ‘Etxe’ (Berriz, 1984) abeslaria da\nAMA, hiru hizkik osotzen duten hitz labur eta erraldoia. Guztiok erraietan daramagun hitza. Bere barnean sortu ginen eta zilboresteak lotu gintuen lehen aldiz, bizi osorako edukiko genuen lotura. Lehenengoz arnasa hartu eta bere besoetan babestu ginen. Bularra eman, lehen pausoak irakatsi, hasieratik bide zuzenetatik. Beti seme-alabentzat onena bilatzen.\nIdazten diren hitz guztiak ez dira nahiko amari eskerrak emateko. Inoiz ezingo zaio ama bati nahikoa eskertu norberagatik egin duena. Lorik gabeko gauak, lanaren ondorengo lana, garbitu berri dagoena berriz garbitu beharra, behin ta berriz nekatu gabe berdina errepikatzen egotea. Aitak egin ditzakeen gauzak bai, baina ama beti ama da…\nUrtean behin “ospatzen” da amaren eguna, baina ama batentzat egunerokoa da biziaren lana. Urtean behin “ospatzen” da emakume langilearen eguna, baina egunerokoa da amaren lana.\nIristear da aurtengo amaren eguna, maiatzeko lehen igandea, udaberriko lorak amari oparitzeko aukera ederra. Baina amari neguan ere oparitu behar zaizkio lorak, besarkadaz jositako lorak, maitasunez jositako lorak. Batzutan arantzaz jositako larrosak oparintzen dizkiogu, baina egindako zauriak sendatzeko ere bere ondoan egon beharra dago, gure lehen zauriak ere amak sendatu zituelako.\nAmak beti jakingo du guk baino gehiago, arrazoia izan edo ez, azken egunerarte emango dizkigu aholkuak, eta gure ondorengoei bidea errazteko beti berak jarriko du lehen harria.\nAma guztientzat… zuri eman zizun, zuk eman zenion, berak emango du, eten ezina da biziaren nahia.